Башҡортостанда күп милләтле Рәсәй сағыла\n8 Февраль 2011, 14:01\nРеспубликабыҙҙа 150-нән ашыу милләт көн итә. 60-тан ашыу милли-мәҙәни үҙәк, шул иҫәптән 8 милли-мәҙәни автономия эшләп килә. «Бөтә донъя башҡорттары ҡоролтайы» йәмәғәт ойошмаларының халыҡ-ара берлеге, Башҡортостан халыҡтары ассамблеяһы, Башҡортостан татарҙары конгресы, Рустар Соборы, БР сыуаштары канашы халыҡ мәнфәғәттәрен, бөгөнгө проблемаларҙы хәл итеүҙә әһәмиәтле роль уйнай.\nБынан тыш, удмурт, йәһүд («Кохав»), украин («Кобзарь»), латыш, керәшен, чечен («БАРТ»), төркмән, әрмән («Севан»), әзербайжан, белорус («Спадчына»), ҡаҙаҡ («Ак Бата») милли-мәҙәни үҙәктәре, сыуаш мәҙәниәте ойошмаһы, мари («Марий Ушем»), мордва милли-мәҙәни автономиялары, поляк мәҙәни-ағартыу үҙәге, тажик һәм фарсы телле халыҡтар ассоциацияһы («ПАЙВАНД»), Ш. Руставели исемендәге грузин мәҙәниәте үҙәге бар. Һәр береһендә милләт вәкилдәре үҙ-ара йыйылып, теле, мәҙәниәте һәм тарихын өйрәнә, аралаша, таныша.\nӨфөлә 1995 йылдан БР Халыҡтар дуҫлығы йорто дәүләт мәҙәниәт учреждениеһы эшләй.\nРеспубликала баҫылған йөҙҙән ашыу гәзит-журналдың төрлө телдә булыуы ла бында йәшәүсе халыҡтарҙың күңел талабына ярашлы булыуы хаҡында һөйләй. 60-тан ашыу рус телендә, 56 – башҡорт, 32 – татар, өсәр – мари һәм сыуаш, удмурт телендә бер гәзит-журнал бар. Бер журнал өс телдә – урыҫ, башҡорт, инглиз телендә сыға. 2006 йылдан дубляж гәзиттәре үҙаллылыҡ алып, милли баҫмалар һаны тағы ла артты.\nМилли йолалар һаҡланыу, үҙаң тергеҙелеү республикала тарихи-мәҙәни үҙәктәр асылыу менән тағы ла көсәйҙе. Халыҡ ынйыларын, быуаттарҙан тапшырылып килгән йолаларҙы, үҙенсәлекле традицияларҙы һаҡлаусы усаҡ бит улар. Башҡортостандағы бындай тәжрибәне Рәсәйҙең башҡа төбәктәре лә өйрәнә, сөнки уларҙа әлегә бындай үҙәктәр юҡ. Республикала эшләгән «Урал» башҡорт халыҡ үҙәген, «Аҡ тирмә»не, Башҡорт йәштәре иттифағын, «Сәхипжамал» татар ҡатын-ҡыҙҙар ойошмаларын да, милләттәр мәнфәғәтен яҡлаусылар тип, миҫалға килтерергә мөмкин. Бер һүҙ менән әйткәндә, Башҡортостан – ысынлап та, татыу милләттәр гөлләмәһе. РФ Хөкүмәте Премьер-министры В. Путиндың Президент сағында уҡ һоҡланып әйткән һүҙҙәре хәҙер матур баһа булып телдән-телгә йөрөй: «Башҡортостанда бер тамсы һыу кеүек үҙенең мәҙәниәттәр, дин, тел төрлөлөгө, халыҡтар дуҫлығы менән күп милләтле Рәсәй сағыла».


Һайлауҙар ваҡытынан алда үтәсәк » "Йәшлек" гәзите\nГазета "Йәшлек" » Новости » Рәсәй » Һайлауҙар ваҡытынан алда үтәсәк\nБашҡортостан Республикаһы башлығын һайлау ваҡытынан алда – 2014 йылдың 14 сентябрендә үтәсәк. Был ҡарарҙы Рәсәй Президенты Владимир Путин Рөстәм Хәмитов менән осрашыу барышында ҡабул итте. Башҡортостан Президентының вәкәләттәре 2015 йылда бөтөргә тейеш ине.\nОсрашыуҙа республика башлығы: «Кешеләрҙең ҡарашын һайлауҙарҙа, уларҙан эшебеҙҙе нисек баһалағандарын һорап, белергә мөмкин. Шуның менән бәйле минең һеҙгә, Владимир Владимирович, бер үтенесем бар: көҙгөһөн үтәсәк Башҡортостан Республикаһы башлығын һайлауҙа ҡатнашыу өсөн ваҡытынан алда отставкаға ебәреүегеҙҙе һорайым», – тип мөрәжәғәт итте.\n– Иҡтисад һәм социаль өлкә үҫешендә ыңғай динамиканы иҫәпкә алып, һеҙҙә эшһеҙлек түбән кимәлдә һәм бөтә социаль параметрҙар етерлек юғары кимәлдә кеүек. Һеҙҙең быйыл да, киләһе йыл да еңеүгә бөтә мөмкинлектәрегеҙ бар һымаҡ тойола. Әммә, әгәр һеҙгә ниндәйҙер төшөнсәләр буйынса быйыл һайланыуығыҙ уңайлыраҡ булһа, мин быға ҡаршы түгел, – тине Рәсәй Президенты.\nРеспублика ҡануниәтенә ярашлы, хәҙер Рөстәм Хәмитов Башҡортостан башлығы һайлауҙарында ҡатнаша ала. Республика Президенты 28 апрелдә үткән матбуғат конференцияһында киләсәк төбәк башлығы һайлауҙарында ҡатнашырға ниәтләнеүе тураһында хәбәр иткәйне. Быны ул үҙ фекеренсә һәр кандидат яуап бирергә тейешле өс ҡушымтанан – халыҡтың һәм Рәсәй Президентының хуплауынан һәм дәғүәсенең кешеләр мәнфәғәтенә эшләргә теләгенән сығып әйтте.\nСығыу ваҡыты 6-06-2014, 14:57 | Ҡаранылар: 627\n«Сименс» компанияһы килергә теләй\nЮғары тиҙлекле тимер юл магистрале Өфө аша һалынасаҡ\nМәскәүҙән – Екатеринбургҡа мотлаҡ Өфө аша


«Киске Өфө» гәзитенең сайты - ХЕҘМӘТТӘШТӘРЕМ ХӘТЕРЕНДӘ МИЛЛИ ГЕРОЙЫБЫҘ ИСЕМЕ МЕНӘН ИҪТӘ ҠАЛҒАНМЫНДЫР - 2016 - Мәҡәләләр\nӘрме сафында хеҙмәт иткән элекке һалдаттар йыш ҡына унда булған хәл-ваҡиға хаҡында бәйән итергә ярата. Ә хеҙмәткә бармағандар "тормош мәктәбе"ндә нисек ситтән тороп "уҡыу"ҙары менән маҡтана. Беҙҙең заманда хәл башҡасараҡ була торғайны. 18 йәше тулған егет өсөн ике йыл Тыуған илен һаҡлау мөҡәддәс бурыс ҡына түгел, ә үҙеңдең туғандарыңдың, яҡындарыңдың абруйын күтәреү ҙә ине. Хеҙмәткә алынмаған кешегә, нисектер, ышанмай ҡарайҙар төҫлө ине.\nБынан ҡырҡ йыл элек тормош миңә ундай мөмкинлекте үҙе бирҙе. Күмертау тау-механика техникумын тамамлағас, юллама буйынса Мәскәү өлкәһенә эшкә ебәрҙеләр. Ул ваҡытта предприятиеның исеме бик ҡыҫҡа ине: п/я №... Йәғни, беҙҙеңсә әйткәндә, ябыҡ объект. Унда эшләгәндәрҙе Ҡораллы Көстәр сафына бик алып бармайҙар, сөнки предприятие үҙе хәрби объекттарҙы хеҙмәтләндерә. Әммә армияға алыуҙарын һорап, ҡат-ҡат комиссарға барыуым һөҙөмтәһен бирҙе. Ноябрь аҙағында Руза хәрби комиссариатынан бер төркөм егет тейәлгән автобус Мәскәү өлкә хәрби йыйылыу пунктына юл тоттоҡ. Шул кис беҙҙе поезға тейәп, Төньяҡ баш ҡалаға оҙаттылар.\nИке аҙналыҡ йәш һалдат курсы үткәс, Ленинградтың үҙәк урамдарының береһендә урынлашҡан айырым ротаға эләктем. Хәрби подразделение 11 ҡатлы эксперименталь йорттоң фундаментын төҙөй башлағайны. 5 декабрҙә, ул ваҡытта СССР Конституцияһы көнөндә, хәрби ант ҡабул иткәс, эшкә сығарҙылар. Төҙөлөш участкаһы начальнигы подполковник Иван Русских ине. Башҡортостандан бер мин генә. Бер көн саҡырып һөйләшкәс, үҙенә ярҙамсы итеп күсерҙе. 9 ай хеҙмәт иткәс, августа отпускыға ҡайтарҙы.\nТыуған яҡта, атай-әсәй, туғандар араһында ял итеп барғас, Иван Николаевичты идаралыҡҡа үрләткәндәрен ишетеп, ҡайғырҙым. Уның урынына башҡорт йөҙлө Сергей Краснов исемле капитанды тәғәйенләгәндәр. Баҡһаң, ул Күгәрсен районындағы Красный Яр исемле сыуаш ауылынан булып сыҡты. Мәләүездә урта мәктәпте тамамлаған. Башҡортса, яҙыусылар әйтмешләй, һыу кеүек эсә.\nХеҙмәттәштәр беҙҙең үҙебеҙсә һөйләшкәнде ишетеп аптырайҙар, әллә һеҙҙә урыҫтар ҙа башҡортса беләме, тип һорашалар.\nШулай бер көн иртән төҙөлөш объектына майор Сергей Краснов (ул ваҡытта ошо дәрәжәгә еткәйне) яҡынлаша. Бер хеҙмәттәшем йүгереп килде лә: "Һеҙҙеңсә "здравия желаю" нисек була?" - тип һораны. Мин уға: "Иптәш майор, аҡса бармы?" тип өндәш", - тип өйрәтеп ебәрҙем. Һалдат майорҙан шулай тип һорағас, ул кеҫәһенән өс һум сығарып бирҙе, үҙе миңә йоҙроҡ күрһәтә.\nИкенсе ваҡыт идаралыҡ начальнигы килде. Сергей Красновты эҙләтә. Ә уныһы иртән киске ҡунаҡтан һуң башы ауыртып килеп, төҙөлөш вагончигында хәлһеҙләнеп ултыра ине. Йүгереп барған һалдат минән һорай: "Һеҙҙеңсә "Һеҙҙе саҡырталар" нисек була?" Мин әйттем. Шунан һалдат вагончик ишеген шаҡыны ла: "Иптәш майор, баш ауыртмаймы?"- тип һораны. Бына шулай аралаштыҡ беҙ хеҙмәттә яҡташтар менән.\nБер хәрби институт биләмәһендә оҫтахана төҙөйбөҙ. Мин мастер булараҡ, проектҡа индергән үҙгәрештәрҙе етәкселектән раҫлатам. Институт директоры урынбаҫары бер полковник менән әңгәмәләшеп киттек. Элек ҡырыҫ ҡына һөйләшкән офицер милләтемде һораны. Башҡорт икәнлегемде белгәс, йөҙө яҡтырып китте. Баҡһаң, Бөйөк Ватан һуғышында уны фашист пуляһынан башҡорт һалдаты күкрәге менән ҡаплап һаҡлап алып ҡалған. "Шуға күрә мин был яҡты донъяла йәшәүем менән башҡорт халҡына рәхмәтлемен. Һиңә, был милләт вәкиленә, ишегем һәр саҡ асыҡ", - тине ул. Һәм һүҙендә торҙо.\nИртәнсәк рота командиры саҡыртып алды ла, мин һинең менән объектыңды тикшерергә барам, тине. Килдек. Командирҙы объектҡа индермәйҙәр. Минән ярҙам һораны. Телефондан полковникҡа шылтыраттым. Уныһы аҫҡа уҡ төшөп, капитандың ни эшләп йөрөгәнен һорашты ла, "Башҡорттоң эшен тикшереп йөрөмәһәң, башҡа эшең юҡмы?" тип асыуланып ҡуйҙы. Рота командиры бик оҙаҡ ваҡыт минән был һүҙҙәрҙең нимә аңлатҡанын һорашып йөҙәтте.\nБына шулай, сит ерҙәргә сығып, ҡайҙа ғына барһам да, башҡорт икәнемде белһәләр, миңә ҡарата шунда уҡ яҡшы мөнәсәбәт тыуҙы. Был һис тә арттырыу түгел. Шуға ла бик йәштән үк үҙ милләтем, башҡортлоғом, милләтемде данлаған арҙаҡлы шәхестәребеҙ менән ғорурлыҡ тойғоһо уянды. Ошо тойғо киләсәктә милләтем намыҫына, башҡорт тигән исемгә тап төшөрмәҫлек итеп йәшәүгә этәргес бирҙе...\nШулай, техникумда уҡығанда Ҡаҙағстандың Экибастуз ҡалаһында практика үттем. Ҡаланың Күмерселәр мәҙәниәт һарайында бильярд буйынса беренселек үтә ине. Иптәштәр менән мин дә барҙым. Чемпионат финалы алдынан былтырғы еңеүсе телмәр тотто. Миңә оҙаҡ ҡына текләп торғандан һуң: "Һин ҡаҙаҡ түгел бит, ә ниндәй милләттән?" - тип һораны. Башҡорт, тигән яуапты ишеткәс, "Ә-ә-ә, Салауат Юлаев", тип бильярд уйнарға саҡырҙы. Мин ҙур бильярд уйнап ҡарағаным булмауын белдерҙем. Үҙем өйрәтермен, тип, өсмөйөштө боҙҙо. Уның күрһәтмәләренә таянып, бер-бер артлы ете шарҙы лузаға ебәрҙем. Һигеҙенсеһе инмәне. Ул кийҙы алып, бер шарҙы лузаға һалды, һуңынан "яңылышты", йәнәһе. Мин һигеҙенсеһен индергәс, тамашасыға боролоп, уң ҡулының һуҡ бармағын өҫкә күтәреп, "Салауат Юлаев та бер ҡасан да еңелмәгән!" тине. Һуңынан урындағы халыҡҡа милли батырыбыҙҙың кем икәнен оҙаҡ ваҡыт аңлатырға тура килде миңә...\n...Йәш һалдат курсын үткәс, роталарға бүлделәр. Мәскәү ҡалаһы һәм өлкәһенән алынған һап-һары егеттәр араһында бер мин генә ҡара сәсле булыуым менән айырылып тора инем. Иртән иртүк яңы килгән һалдаттарҙы теҙеп ҡуйҙылар. Хәрби округтың төҙөлөш идаралығынан килгән подполковник Дитятковский үҙе менән таныштырып, телмәр тотҡас, һәр беребеҙгә ҡулын биреп, исем-фамилияны һорашып сыҡты. Минең ҡаршыма баҫҡас та үзбәксә, үзбәкме, тип һораны. Мин башҡортсалап: "Башҡорт", - тинем. "Тимәк, Салауат Юлаев".\nИке йыл дауамында мин уның өсөн тик Салауат Юлаев ҡына булдым. Беҙҙең ротаға килгәндә мине күреп ҡалһа, Салауат Юлаев, тип өндәште.\nХеҙмәтемдең аҙағы яҡынлашҡандағы август айҙары ине булһа кәрәк, өйҙән посылка алдым. Әйберҙәр араһында Степан Злобиндың яңы ғына баҫылған урыҫса "Салауат Юлаев" романы ла бар ине. Көн һайын ваҡыт барҙа уҡыйым. Һуңғы битен дә артта ҡалдырып, китапты ябыуым булды, офицерҙар йыйылған вагончикҡа әлеге подполковник Дитятковский килеп инде. Шәмбе 50 йәшлек юбилейын билдәләй икән, шуға хеҙмәттәштәрен ҡунаҡҡа саҡырҙы. Миңә боролоп, "Салауат Юлаев, ғәфү ит, һалдатты саҡырырға ярамай", тип белдерҙе. Мин тиҙ генә әлеге китапҡа "Хөрмәтле Исаак Моисеевичҡа, минең өлкән дуҫым һәм уҡытыусыма 50 йәшлек юбилейы менән ҡотлап, Салауат Юлаев нәҫелдәшенән", - тип яҙҙым да, подполковникҡа һондом. Ул ҡотлауҙы уҡып сыҡҡас, күҙлек өҫтөнән бөтә офицерҙарҙарға ҡарап сыҡты ла, китапты өҫкә күтәреп: "Бындай бүләкте тик Салауат Юлаевтың нәҫелдәштәре генә бирә ала", - тине.\nДүшәмбе көндө Дитятковский иртәнге разводҡа килде:\n- Салауат Юлаев!\n- Сафтан сығырға!\nСыҡтым. Рота командирына: "Мин уны киске 10-ға тиклем үҙем менән алып китәм", - тине лә, машинаһына ултыртты. Иртәнге аштан һуң Ленинградтағы хәрби тәьминәт конторалары буйлап алып китте.\n- Абрам! Таныш бул. Был - башҡорт. Салауат Юлаев. Ярҙам һорап килһә, баш тартма.\n- Станислав, был - башҡорт халҡы вәкиле. Бына һин, йәһүд, Моисеейҙың биографияһын йүнләп белмәйһең дә. Ә ул милли геройы Салауаттың батырлығын, нисек һуғышҡанын, нисек үлгәнен үҙенең биш бармағы кеүек белә. Беҙ, йәһүдтәр, был мәсьәләлә башҡорттарҙан үрнәк алырға тейеш!\nКөнө буйы ҡалалағы йәһүдтәр етәкләгән ойошмалар буйлап йөрөп сыҡтыҡ. Шунда уларҙың ниндәй дуҫ милләт икәнен күреп һоҡландым.\nПодполковник вәғәҙә иткән киске 10-да беҙ ҡаланың бер ашханаһында саҡ киске аш ашап ултыра инек. Шулай булғас, минең һуңлап ҡайтыуым билдәле ине инде. Иртән иртүк взвод командиры мине канцелярияға саҡырҙы. Ниңә ваҡытында ҡайтмауымды һорашты. Әрләргә тип ҡыҙып киткән сағында ғына ишек асылып китте һәм бүлмәгә Исаак Моисеевич килеп инде. Нимәгә тауыш сығыуын һорашты. Мин һуңлап ҡайтҡаным өсөн шелтә алыуымды аңлаттым.\n- Һалдат, бар сығып тор әле, - тине ул миңә.\nИшекте япҡас, ҡолағыма бына ниҙәр ишетелде:\n- Һеҙ - ҡырҡ (украиндар СССР-ҙа 40 миллион ине), беҙ - ике миллионбыҙ (йәһүдтәр - 2 миллион). Минең исемем - Исаак, ул ике "а" аша яҙыла. Иҫеңдә тот. Әгәр бына ошо башҡорттоң башынан һинең иҫәрлегең арҡаһында бер генә бөртөк булһа ла сәсе төшһә, бөтә Ленинградты баштүбән әйләндереп ҡуйырмын, ләкин ике сәғәттән, һин хохол, бында булмаясаҡһың, тине. Взвод командиры уның менән ризалашты һәм хеҙмәт бөткәнсе миңә тауыш күтәрмәне.\nӘрмеләге Исаак Мосеевич менән бәйле ошо хәл дә йыш иҫемә төшә. Тап уның тырышлығы менән Ленинград хәрби округының комсомол конференцияһына делегат итеп һайландым. Күптәр ҙур офицер дәрәжәһендә, партия, комсомол хеҙмәткәрҙәре. Бер ваҡыт мандат комиссияһы рәйесе сығыш яһай. Бөтәһе 726 делегат, милли состав буйынса башҡорттарҙан бер үҙем булып сыҡтым.\nӘрме мәктәбе бик һәйбәт, бигерәк тә уны ситтән тороп үтһәң, тип аҡланырға тырыша унда бармағандар. Хеҙмәткә алыныуыма ошо араларҙа 40 йыл тула. Аҙ ваҡыт түгел, әммә тормошомдағы был иң яҡшы мәктәпте лайыҡлы үтеүем менән һаман ғорурланам. Әле булһа әрме хеҙмәте йыш төшкә инә. Йә Исаакий соборы, килеп күреп кит, тип үҙенә саҡыра. Йә яңынан хеҙмәткә саҡырылғанмын да карауаттың икенсе ҡатынан урын бирәләр икән, тип күрәм. Һуңғыһы төшкә инһә, мин бит хәҙер өлкән кеше, бер тапҡыр бурысымды үтәнем, тип хәрби билетымды күрһәтәм. Әммә күңелдә армияға барыуҙан ҡурҡыу тойғоһо юҡ. Быға, моғайын, Салауат Юлаев исеме менән бирелгән ҡаҡшамаҫ рух, ышаныс тойғоһо булышлыҡ итәлер. Хеҙмәттәштәрем хәтерендә лә милли геройыбыҙ исеме менән иҫтә ҡалғанмындыр, тип ышанам. Быныһы өсөн иһә йәһүд халҡының ғорур улы Исаак Дитятковскийға рәхмәт белдергем килә.\nШулай итеп, бөгөн үҙен әрме сафына әҙерләгән йәш милләттәштәремә шуны әйтер инем: милли геройыбыҙ Салауат Юлаев, легендар генералыбыҙ Миңлеғәли Шайморатов, үҙен үлемһеҙ данға күмгән ике тапҡыр Советтар Союзы Геройы Муса Гәрәев, күкрәге менән дошман амбразураһын ҡаплаған Шакирйән Мөхәмәтйәнов, Миңлеғәли Ғөбәйҙуллин, "ҡара генерал" Даян Мурзин һымаҡ башҡорт халҡының ҡаһарман улдары тормошон, батырлығын өйрәнергә, кәрәк урында башҡаларға еткерергә, уларға тиңләшергә, өлгө алырға, ҡайҙа йөрөһәгеҙ ҙә башҡорт халҡын данларға тырышығыҙ. Ил алдындағы бурысыңды үтәп, сит-ят тарафтарҙа ер-һыу күреп ҡайтыу - был донъяла ир-егеттәр өсөн иң мөһимелер. Һәр хәлдә лә мин шулай уйлайым.\nЯҙылған: 21.11.16 | Ҡаралған: 1034


Башгидромет республикалағы һауа торошо буйынса сайт әҙерләй // Йәмғиәт | новости башинформ.рф\nБашгидромет республикалағы һауа торошо буйынса сайт әҙерләй\n11:06, 21 сентября 2011 Йәмғиәт\nБашҡортостандың гидрометеорология һәм тирә-яҡ мөхит мониторингы буйынса идаралығында үҙҙәренең сайтын булдырыу өҫтөндә эшләйҙәр. Ул тулыһынса республикалағы метеопрогноздарға арналасаҡ. Идаралыҡтың һауа торошона күҙәтеү бүлеге начальнигы урынбаҫары Людмила Вафина әйтеүенсә, сайт ҡулланыусылар иғтибарына йыл аҙағында тәҡдим ителәсәк.\n— Был артыҡ деталдәрһеҙ, дөйөм ҡулланылыштағы күҙәтеү, алдағы өс көнгә метеосводка буласаҡ. Икенсе төрлө әйткәндә, оҙайлы ваҡытҡа иҫәпләнгән, күп ваҡыт үҙен аҡламаған күҙаллауҙар булмаясаҡ. Ҡағиҙә булараҡ, оҙайлы сроклы прогноздар ҙур территорияларға ҡарата ғына бирелә. Беҙ иһә тикшерелгән һәм үҙебеҙҙең республикаға ғына хас мәғлүмәтте бирәсәкбеҙ, — ти Людмила Вафина.\nТеги: сайттар, һауа торошона күҙәтеү


Республика рустары ҡор йыя\nӨфөлә иртәгә «Башҡортостан рустары соборы» съезы үтә. Йыйында төрлө район-ҡалаларҙын 300-ҙән ашыу делегат ҡатнашыуы көтөлә, шулай уҡ 200 самаһы ҡунаҡ саҡырылған. Форумда Соборҙың һуңғы биш йылдағы эшмәкәрлегенә йомғаҡ яһала, киләсәккә бурыс-маҡсаттар билдәләнә. Башҡортостанда һәр милләт үҫеше өсөн уңайлы ерлек, шарттар булдырылған. Башҡорт, рус, татар, башҡа халыҡтарҙың милли-мәҙәни ойошмалары әүҙем эшләп килә, милли байрамдар, халыҡ йолаларына бәйле саралар ойошторола.


Италия дизайнерҙары Башҡортостан ҡаҙ мамығын ҡуллана // Иҡтисад | новости башинформ.рф\nИталия дизайнерҙары Башҡортостан ҡаҙ мамығын ҡуллана\n9:30, 8 ноября 2017 Иҡтисад\nФото: Рәсәй ауыл хужалығын күҙәтеү хеҙмәтенең матбуғат хеҙмәте\nИталия дизайнерҙары Башҡортостан ҡаҙ мамығын ҡуллана Фото: Рәсәй ауыл хужалығын күҙәтеү хеҙмәтенең матбуғат хеҙмәте\nӨФӨ, 2017 йыл, 8 ноябрь. /«Башинформ» мәғлүмәт агентлығы, Ғәлиә Нәбиева/.\nБашҡортостандан бер партия ҡаҙ мамығы Италияға оҙатылды. Сеймал өҫкө кейем тегеү һәм түшәк кәрәк-яраҡтарын тултырыу өсөн тәғәйенләнә. Европа дизайнерҙары тегеү өсөн 8832 килограмм ҡаурый-мамыҡ сеймалын ҡуллана аласаҡ.\nНәҡ ошондай партияны Рәсәй ауыл хужалығын күҙәтеү хеҙмәтенең республика буйынса идаралығы белгестәре сығарырға рөхсәт биргән. Белгестәр «Башҡорт ҡаҙы» яуаплылығы сикләнгән йәмғиәтенең үҙенсәлекле ҡаҙ ҡаурый-мамыҡ сеймалын баһалаған. Мамыҡ сәнәғәт технологиялары буйынса алынған.\nМамыҡ сеймалының партияһы бер сәғәт дауамында 1200 градустан юғары пар менән дезинфекцияланған. Продукцияға халыҡ-ара ветеринария сертификаты һәм ЕС сертификаты бирелгән. Йөктө Италияға автотранспорт алып бара.\nТеги: башҡорт ҡаҙы, мамыҡ, кейем-һалым дизайны


Башҡортостан студенттары Санкт-Петербург Хөкүмәте грантына лайыҡ булды // Йәмғиәт | новости башинформ.рф\nБашҡортостан студенттары Санкт-Петербург Хөкүмәте грантына лайыҡ булды\n14:54, 23 декабря 2014 Йәмғиәт\nӨФӨ, 2014 йыл, 23 декабрь. /«Башинформ» мәғлүмәт агентлығы, Әлим Фәйезов/.\nБашҡортостан вәкилдәре, Санкт-Петербург Тау университеты студенттары Нева йылғаһы буйындағы ҡала Хөкүмәтенең грантына лайыҡ булды. Наградалар XIX Йәш ғалимдар һәм белгестәр ассамблеяһы сиктәрендә тапшырылды.\nЙыл һайын ассамблея Санкт-Петербург Хөкүмәте ғәмәлгә ашырған йәш ғалимдарға һәм студенттарға ярҙам программаһына йомғаҡ яһай. Уларҙың лазер технологияларынан алып шәкәрһеҙ диетик туңдырмаға тиклемге инновациялы эштәре Халыҡ-ара эшлекле хеҙмәттәшлек үҙәге залындағы күргәҙмәгә ҡуйылғайны. Дөйөм фекер буйынса, проекттарҙың кимәле юғары, уларҙың күбеһе етештереүгә әҙер.\nСанкт-Петербург Хөкүмәте грантына тау университетының 11 студенты һәм 17 аспиранты лайыҡ булды. Улар араһында Башҡортостан вәкилдәре лә бар: Күмертауҙан Руслан Ғиззәтуллин һәм Әлшәй районы Раевка ҡасабаһынан Әлиә Шәймөхәмәтова. Тапшырылған аҡсаларҙы студенттар фәнни эшмәкәрлектәрен дауам итеүгә тотонасаҡтар, тип хәбәр иттеләр Тау университетынан.\nТеги: мәғариф,гранттар,тау университеты


«Киске Өфө» гәзитенең сайты - УРАҘА МӘКТӘБЕ ҮТКӘНДӘР ҺӘР ҺЫНАУҒА ӘҘЕР БУЛА - 2015 - Мәҡәләләр\nАллаһы Тәғәлә нәфсене яралтҡандан һуң уны тәрбиәләү һәм рәхмәтле иттереү маҡсатында төрлө һынауҙарға дусар итә. Хоҙай нәфсенән: "Һин кем һәм мин кем?" - тип һорай. Нәфсе тәкәбберлеген еңә алмайынса: "Һин - һин, ә мин - мин", - тип яуап бирә, үҙен Аллаһы Тәғәлә менән бер тиң ҡуйырға тырыша. Шунан Аллаһы Тәғәлә уны асыҡтыра. Асыҡҡас ҡына нәфсе үҙенең кем икәнлеген танырға мәжбүр була: "Һин бар ғаләмдәр Хакимы, мин һинең ҡолоң", - тип яуаплай.\nКешелә ике башланғыс йәшәй. Беренсеһе изгелеккә, яҡшылыҡҡа өндәгән фәрештәләр башланғысы булһа, икенсеһе түбән хистәргә тартҡан хайуани башланғыс. Кешегә ошо ике башланғыс, ихтыяр, бер ни тиклем һайлау мөмкинлеге бирелеүе уны йә фәрештәләрҙән юғары изге зат итә, йә хайуандарҙан меҫкенерәк итеп, түбәнгә төшөрә. Нәфсегә һәм шәһүәткә ҡаршы торған, көн дауамында аҙыҡтан баш тартҡан, түбән теләктәрҙе ауыҙлыҡлай алған, ғәйбәттән телен һаҡлаған, ғәҙелһеҙлектән йыраҡ торған кеше фәрештә асылын ала.\nУраҙа тотоусының һәр сәғәте, һәр минуты, һәр секунды оло ҡиммәткә эйә. Сөнки ул Аллаһы Тәғәләне, Уның янына ҡайтасағын хәтергә төшөрә. Донъя ләззәттәренең ҡасан да булһа бөтөүен аңлай. Мәңгелек ҡиммәттәргә ынтыла башлай. Тәү ҡарауға, иртә таңдан ҡара кискә тиклем ашамаған, эсмәгән кеше ыҙалана кеүек. Ысынында иһә, ураҙаның алдағы мәңгелек тормошта ҙур сауаптар килтерәсәге, Хаҡ Тәғәлә ризалығына өлгәшеүгә сәбәпсе буласағы тураһындағы изге уйҙар уның ғазаптарын юҡҡа сығара. Ураҙа тотоусы көнө буйы үҙенең Хакимы тураһында уйлай. Уйҙары Аллаһы Тәғәлә тураһында булғанға күрә, уның бар тормошо хаҡ юлда төҙөлә башлай. Ураҙалы кеше ифтар ваҡытында ике ҙур ләззәт ала. Беренсеһе ауыҙ асҡандағы аҙыҡ менән килһә, икенсеһе мәңгелектә ураҙа тотоусы мөьминдәр өсөн генә әҙерләгән Аллаһы Тәғәләнең бүләге. Мөхәммәт бәйғәмбәр, ураҙа тотоусы өсөн ике шатлыҡлы мәл бар, тигән. Улар - ауыҙ асыу һәм Аллаһы Тәғәлә менән осрашыу мәле.\nАллаһы Тәғәлә ерҙе төрлө-төрлө муллыҡтар менән тултырған һәм уларҙы ерҙәге урынбаҫары - кеше ҡарамағына тапшырған. Көн һайын беҙгә яңынан-яңы муллыҡтар ебәрелеп тора. Ләкин беҙ йыш ҡына ошо һанһыҙ байлыҡты ҡәҙерһеҙләп, беҙгә бирелгән ниғмәттәрҙең дә хужаһы бар икәнлеген бөтөнләй иҫкә алмай башлайбыҙ. Күптәр аслыҡ, мохтажлыҡ кисермәгәнгә күрә, Аллаһы Тәғәлә биргән ниғмәттәрҙе лайыҡлы рәүештә баһалай алмай. Ә ураҙа тотҡан кеше ауыҙ асыу мәленә ҡатҡан икмәктең дә Аллаһы Тәғәләнең оло ниғмәте икәнен аңлаясаҡ. Рамаҙан ваҡытында һәр кемгә Аллаһы Тәғәләгә ихлас рәхмәтен еткереү мөмкинлеге бирелә.\nБөтә ғүмерен ҡиммәтле һәм нәфис ниғмәттәр араһында үткәргән, асығыу һәм һыуға сарсау тигән тойғоларҙы белмәгән бай кешегә ураҙа фәҡирлек менән мохтажлыҡ "ләззәттәрен" татырға мөмкинлек бирә. Ошондай һынауҙарҙы үткән етеш тормоштағы кеше мохтаждарҙың хәлен аңларға өйрәнә, уңайы сыҡҡан һайын уларға ярҙам ҡулы һуҙырға тырыша. Бай кешенең күңелен йомартлыҡ, мәрхәмәтлек тултырған һайын, үҙенән фәҡирерәк йәшәүселәргә ҡарата шәфҡәтлек тойғоһо арта. Ярлылар иһә уға ла мөхәббәт һәм ихлас хөрмәт менән ҡарай башлай. Был төрлө халыҡ ҡатламдары араһында синыф-ара күрә алмаусанлыҡты юҡҡа сығара, йәмғиәттә тыныслыҡ һәм татыулыҡ урынлаштыра. Ураҙа ярҙамында кеше социаль тормошон байыта, яңы бәйләнештәр урынлаштыра. Был бәйләнештәр донъяуи бәйләнештәргә ҡарағанда таҙараҡ һәм нығыраҡ була. Бергә ураҙа тотҡан, ифтар, сәхәрҙәрҙә ҡатнашҡан, тәрәүих намаҙҙарын уҡыған, Ҡәҙер кисәһен һәм Ураҙа байрамын үткәргән мосолмандар араһында бер-береһенә ҡарата ысын һәм таҙа мөхәббәт, хөрмәт, ярҙам тойғолары барлыҡҡа килә. Улар бәйғәмбәребеҙҙең "Бер-береһенә ҡарата һөйөүҙә, мәрхәмәтлектә һәм миһырбанлыҡта мөъминдәр бер тәнгә бәрәбәр. Берәй ағзаһы сиргә юлыҡһа, бөтә тән уның ауыртыуын тоя һәм уртаҡлаша", тигән хәҙисендәге берҙәмлеккә эйә була.\nЕрҙәге етешлек, хозур тормош һәм именлек мәңге дауам итмәй. Көтөлмәгән сәбәптәр арҡаһында байлыҡ тиҙ арала ярлылыҡҡа, сәләмәтлек ауырыуға әйләнеүе ихтимал. Ошондай ҡаты һынауҙарҙы аҙағына тиклем лайыҡлы үтер өсөн кеше йәне менән дә, тәне менән дә уларға әҙер булырға тейеш. Ураҙа шундай һынауҙарға ҡаршы әхлаҡи яҡтан да, физик яҡтан да әҙерлек ул. Сөнки ул кешене оҙаҡ ваҡытҡа көндәлек хәжәттәренән тыйылып торорға өйрәтә. Бынан тыш, ураҙа камил кешегә хас принципиаллек һәм үҙ-үҙеңде ҡулда тота белеү кеүек характер һыҙаттары ла тәрбиәләй.\nУраҙа мәктәбен үткән кеше ҡыйынлыҡтарҙы, ризыҡланмауҙы түҙемлек менән үткәреп ебәрергә өйрәнә. Бер ниндәй донъя хәжәте лә уны үҙ ҡоло итә алмай, сөнки ул кемгә таянырға кәрәклеге тураһында яҡшы белә. Аллаһы Тәғәләне, уның бойороуҙарын, шул иҫәптән ураҙаны, инҡар иткән кеше иһә мохтажлыҡ тигән ауыр һынау алдында һынасаҡ. Хаҡ Хакимдың ниғмәттәр баҡсаһын ҡалдырып, меҫкендәрҙең ишектәрен ҡағып, хәйерселеккә биреләсәк. Бындай әҙәм мең алтын һарайы булғанда ла меҫкен хәйерсе булып ҡаласаҡ.\n"Башҡортса дини календарь", 2015 йыл.\nЯҙылған: 22.06.15 | Ҡаралған: 1131


Күләмле рейд барышы - Bash.News\nКүләмле рейд барышы\nКүләмле рейд барышы https://bash.news/news/85716_klmle_rejd_baryshy\nӨфөлә юл хәүефһеҙлеге инспекцияһы, суд приставтары һәм үлсәү контроле хеҙмәткәрҙәре берлектәге рейдҡа сыҡты. Эш барышында Шаҡша биҫтәһенән үткән трассала йөк ташыу машиналары ла, еңел автомобилдәр ҙә тикшерелде. Иғтибар үҙәгендә юл ҡағиҙәләрен боҙоусылар ғына түгел. Һалымдарҙан һәм алимент түләүҙән баш тартҡан граждандар ҙа суд приставтары менән юлда осрашты.\nБаш ҡала юлдарында күләмле тикшереүҙәр дауам итә. Полиция хеҙмәткәре М-5 трассаһынан үткән һәр машинаны туҡтатып водителдәрҙең документын ҡарай. Артабан үлсәү контроле хеҙмәткәрҙәре йөк машиналарының йөк ауырлығын тикшерә. Ҡағиҙәләрҙе боҙмаған водителдәр туҡталышта оҙаҡ тормай , көтөлмәгән һынауҙы тиҙ үтеп үҙ юлын дауам итә.\nСалауат Хилалов, Башҡортостандың үлсәү контроле хеҙмәте баш белгесе: “1300-ҙән ашыу зыян килтергән йөк ташыусыға административ эш ҡуҙғатылған. Уларҙың суммаһы 220 миллиондан ашып китә”.\nБелгестәр әйтеүенсә, даими ҡабатланған рейдтар - хоҡуҡ боҙоусыларҙы тоторға ярҙам иткән иң һөҙөмтәле ысулдарҙың береһе. Юл ҡағиҙәләрен боҙоусыларҙан тыш дәүләткә һалымдар, балаларға алимент түләүҙән баш тартыусылар ҙа юлдарҙағы тикшереү ваҡытында асыҡлана.\nРихард Ҡадиров, Өфөнөң Калинин районы буйынса суд приставы: “Рейд барышында күп кенә транспорт сараһы туҡтатылды. Улар араһында хоҡуҡ боҙоп, бурыстары йыйылған граждандар ҙа күп. Беҙ уларға иҫкәртеү ҡағыҙҙары яҙып бирҙек. Ҡайһы бер машиналарҙың бөтөнләй юлын өҙөргә тура килә. Транспорт хужаһы менән килешеү төҙөп тә штраф түләнмәһә, автомобиль махсус туҡталҡаға ебәрелә”.\nТуҡтатылған водителдәр араһында мәсьәләне тиҙ арала хәл итергә теләүселәр ҙә бар. Йыйылған бурыстарҙан ҡотолор өсөн ҡатмарлы алымдар талап ителмәй - "Дәүләт хеҙмәттәре" һәм "Суд приставтарының федераль хеҙмәте" порталы менән ҡулланырға була.\nСибайҙың «Росток» клубы баҡса үҫтереү серҙәре менән бүлешә\n22:18, 21 мар\nӨфөлә «Эшҡыуарҙар өсөн асыҡ ишектәр көнө» акцияһы үтте\n22:14, 21 мар\nӨфөлә буласаҡ йәмәғәт күҙәтеүселәре өсөн ике көнлөк уҡыуҙар башланды\n22:13, 21 мар\nКүп фатирлы йорттарҙа подъездар ремонтлана\n15:01, 21 мар\nӨфөлә велопарк булдырыла\n11:34, 21 мар


Без теркәлгән 18 видео чат - Видео чат - таныштырыу лайф - стрим тере!\nшвед онлайн швед уҡыусыһына репетитор\nЗинһар, хәҙер туранан-тура үҙе тәүге дәрес планлаштырыла, сайтында ла, ташлама менән файҙаланыу өсөн, уҡыусыла иң яҡшы ысулы тәҡдим платформа заманса швед теле уҡытыусыһы менән сөнки белергә ғәмәл, донъя теләһә ниндәй дәрес ул һеҙҙе мөйөшкә бирергә әҙер булған\nБеҙ тәҡдим итә иң яҡшы хаҡ skype ярҙамы менән шәхси һөйләшеү теле буйынса дәрестәр һәр көн, бары бер сәғәт ҡалды яңғыҙлыҡ.\nӘгәр һеҙ дөрөҫ беләһеңме һеҙ имеете эҙләп, беҙҙең сайтта табырға идеалдарына, маҡсаттарына һәм ул тура килә һеҙҙең өсөн ихтыяждары. Әлегә ышанам. Күберәк уҡыусылар, студенттар саҡта беҙҙе фекерҙәр һәм өҫтөнлөк менән файҙалана, беҙҙең платформа булдырылған. Беренсе дәрес алыу һәм практикала үҙе башланасаҡ, унда хәҙер һеҙ йәшәгән өлөшө булды. Беҙгә һеҙҙең менән мөмкин тиклем тиҙерәк йәшереп репетитор швед.\nМин уҡыусы тәҡдим итә швед теле, өсөн база кимәле башланы.\nМин швед ла, скандинавия, англия һәм швед. Швеция телендә һөйләшеү һәм тәжрибә менән аралашып йәшәй. Мин швеция һәм уның халҡын ярата, уның мәҙәниәте тураһындағы бик күп ҡыҙыҡлы һәм был илдә мин беләм). Тимәк, уның консультанты булып эшләй. Швед телендә уҡыу миңә оҡшаны һәм мин күрәм, минең кеүек был теле дәрестәрендә үҫтереүсе уҡытыу һәр береһе менән матур. Швеция бик оҙаҡ йәшәү рәүеше һәм тормош уның мәҙәниәтен үҙенә һеңдерә һәм, мин еңеллек мөмкин менән уртаклашырга шуның менән үҙ студенты. Швед телен өйрәнәм ярҙамға килергә әҙер, шулай уҡ швеция менән өйрәнә. Беҙ яҙабыҙ, шылтыратабыҙ, беҙгә отчет бирҙе.\nГран ирекле, Андалузия сайтында дер\nМин шатмын, мин кейәүгә сығырға кәрәклеген тоя һәм ярата ғына түгел, тигән кемдерҒаилә - ул партнер, уларға бирелергә тейешле даими тырышлыҡ, оҫталыҡ, күнекмә һәм һәр проявлять үжәтлек йүгереү шулай уҡ, был көндө һәр кем мохтаж. Кеше, теләйме осрай - был кешеләрегеҙҙең ҡыҙыҡлы, улар барлыҡ килә, үҫешә һәм кеше һәр саҡ ғәжәпләнеүебеҙ тағы ла туҡталды. Тәртип булдырыу һәм уның телен аңлаған йәш кеше. Де гран интернет сайттары, улар һеҙ используете. Һеҙ бында ҡалала теркәлеү өсөн бушлай булды гран, профиль нисек танышып, нисек.\nБер нисә минуттан һуң кеше менән бәйләнешкә инеп сей һеҙ теркәлә алаһығыҙ.\nХанымдар һәм әфәнделәр, наслаждайся аралашыу, мөхәббәт һәм башҡа өйләнергә йәки кейәүгә сығырға Гран ҡала.\nШулай тип яҙылыуы бик еңел\nҠиммәтле ресурстарҙы бөгөнгө заманда кеше, моғайын, булмағандырУлар теләһә ниндәй деноминация булыу, юғалыу хәүефе янай. Барлыҡ, сайттағы, махсус тәҡдим, сайттары булып тора, унда тәьмин итергә тырыша, һәр хәлдә ҡайһы бер хеҙмәттәр өсөн файҙалы һәм һөҙөмтәле булды. -Был сайт иң ҙур миҫал эҙләп булған береһенән-береһе ыңғай эмоциялар раздражать, тик уның затухать кимәле бик түбән һәм аҡрын юзабилить. Әгәр ҙә был проектты һеҙ ҡыҙыҡһыныу, һеҙ тиҙ таба, бер ваҡытта ла белә һәм ҡыла был күңелле. Ниһайәт, бер нисә интернет компьютер генийы. Бөгөн кеше өсөн мәктәп күбеһе Үзбәкстан һәм информатика өлкәһендәге белемдәрен етерлек. Ҡатнашыу өсөн булһа кәрәк, өҫтәлдә тоташтырылған компьютер, ноутбук, планшет йәки смартфондар менән глобаль селтәре һәм һыу тотоноу буйынса рәссам менән аралашыу мөмкинлеге бушлай һәм бер нисә минут пер. Мобиль ҡоролмаларға тоташтырыу мөмкин, әммә был өҫтәмә загрузки порталы, iOS йәки Android махсус Flirty App, тәүлек әйләнәһенә бер-береһен белә ине. Һеҙ теркәлһә лә, шул асыу менән һорап мөмкин финанс инвестиция сөнки һеҙгә, был сайтҡа бер кем юҡ. Бынан тыш, күп сығым талап итмәй өҫтәмә функцияларына шулай уҡ финанс, был, әлбиттә, һеҙҙе ҡыуандыра алмайым. Йәки ваҡыттың башланыу өсөн, үҙ аллы һеҙ был хеҙмәтте булдырырға кәрәк был-һеҙҙең шәхси сайты. Бының өсөн, бер-бер артлы башҡа йәшәй - был ябай фотолар һеҙ тейәгән. Һеҙгә файҙалы ла булырға мөмкин индергән, үҙенең шәхси мәғлүмәттәр, һеҙҙең өсөн тиҙ арала белә ала, шулай уҡ башҡа файҙаланыусыға йәше, ғаилә хәле, ҡыҙыҡһынып һәм мауығып. Беренсе, был тамашасыларҙы аптыр Флирка - был төрлөлөгө. Һеҙ бында төрлө йәштәге кешеләр һәм һөнәр менән танышып, тормош тәжрибәһе төрлө булһа. Бындай кешеләр менән киң даирәле, һөйләшеү өсөн, бәлки, һеҙҙең еңел һайлай, ул тура килә һеҙҙең.\nШвеция - илдәре менән таныштырыу\nЭстәлеге сайтыбыҙ менән файҙаланып, тәүге битен сиктәрендә тәүге позицияларҙы өсөн хәүефле булыуын уҡылмай, баҫма маркаһын күрһәтеп, мөһим булып тораМатериал менән яңы иҫкәрмә"компанияһы"на һәм реклама хоҡуғында баҫыла.\nТөп мәҡәлә индерергә кәрәк хәүефле сайттар беренсе битендә йөкмәткеһе уҡылмай позицияһын ҡулланып, баҫма брендын күрһәтеү.\nМатериал менән яңы иҫкәрмә"компанияһы"на һәм реклама хоҡуғында баҫыла.\nСәләм барлыҡ ысын ир-егеттәрҙе эҙләйбеҙ, -45 йәштән 18 йыл ғына санкт-Петербург, тоғро улар түгел, ә алып барыусы булып, һаҡлай һәм яратаМиңә 37 йыл. Һәм бында мин репозиторий яҙып ҡарауына, мөнәсәбәтенә һәм аралашмаған кешене табыуы өсөн етди. Репост мин яуап бирә. Тик санкт-Петербург һаумы, ҡыҙым, мин нормаль нормальный.\nИрен күкрәгенә һәм башҡа вздутый.\nРесница һәм приклеивать ҡаш түгел.\nШулай булғас, әгәр һин риза булһаң, мин әҙер һин өйҙә һине көтәләр. Эзләй ир-аттарға 65 йәшкә тиклем 18, байҙар түгел, һы ғымта яһап һөйләргә ярата ашап һәм 69 репозиция һәм Санкт-Петербург.\nЭйе, ысынлап баҫымын булыр\nРалли швеция фантастик булмаясаҡҺөҙөмтә ябай һәм фантастика түгел был, ул булһа миҙгел премьераһы күрһәтелә башлай.\nТриллер сюжет линияһында был-спорт, киң тиклем сиктә, автор был жанрға мажаралары бихисап ине, уларҙың тәьҫир аҫтында мин булып, үрҙә ралли швед ралли Монте-Карло, йөҙ мәрәйгә алда килә.\nЯрай әле, ул да булыр хоҙай менән ҡалаларында, Монте-Карло Ралли берҙәм булып ралли буйынса донъя чемпионаты, ҡышҡы осорҙа сикһеҙлеген календары.\nмашина бик тотороҡло\nБыл пункты, бәлки, шикле хәл итеү өсөн ралли швед еңеүсе булды.\nӘммә һатып алыу мөмкинлеге ни ҙә юғалтманы, йәки ни ҙә булмай әле һаман.\nҺәм был миҫалдар, ҡыҙғанысҡа ҡаршы, был алдағы автомобилде махсус сәхнә новиков евгений дәһшәтле булды.\nРалли исемлегенә инә алмай, хатта иң яҡшы Евгений дауам итә, тик туғыҙынсы урында килә. Моғайын, конкрет этапта тора түгел писаной"башы, мәрәй һәм секундына", ләкин швецияла ралли осраҡта - бындай көсөргәнеш тулыһынса сағылдырған статистиканы, рулетка әйләнә процесында ҡатнашыусыларҙың барыһы менән улар артынан эйәрҙе. Бындай һөҙөмтәне күҙалларға һәм шул ваҡытта, улар ҡасан һорап"ставка яһай"булмай, мөмкин түгел. Икенсе этапта командаһы миҙгелде еңеү менән яңы автомобилдәр үткәреү инде. Миҙгел алдынан командаға спортсылар алдында ниндәй бурыстар тора алдыбыҙҙа. Ралли икенсе урын Монте-Карло сикһеҙлеген көтөлмәгән һөҙөмтә була, саҡ ҡына күберәк, беҙ сосчитывать мөмкин. Әгәр мин һеҙгә дөрөҫөн әйтәм икән, минең өсөн төп маҡсаты - тотороҡлолоҡ тураһында һөйләшеү, артабан үҫтереү. Ралли үткән йылдан беҙ ике еңеү яулап, алдынғы йыш ҡына, әммә был мөһим түгел, һөҙөмтәләр килтерҙе. Был программаларға ҡағыласаҡ, һеҙҙе көтә икән, тип, ҡарап, бер команда иң яҡшы биш даими инә. Һәм бик етди. Бөгөн беҙ ике бик яҡшы темп бирә, һәм мин әйтә алмайым, - тип етди тиҙлеге өҫтөнлөгө бар.\nБеҙгә тиклем ике көн сиктәрендә үткәрелә, тип әйтте, тип дорого, һөҙөмтәлә, махсус сәхнә етә ул беҙгә.\nэйә, тип әйтергә яҡшы, артыҡ иреклек, тип башланы. Әммә хәрәкәтте был мөмкинлектәрҙе мин яҡшы тойоп, аңлап, яҡшы автомобиль юлдары һәм юл сцепление менән тойоуы ҡыйын. Ләкин был маневр яһау мөмкинлеге бөтә. Мөмкин булды, әммә хәҙер мин машинаны йөрөтөү стилен үҙгәртергә тырыша. Был осорҙа тиҙлектә килгән һәм мәғәнәгә эйә түгел, характеристикалы автомобиль менән идара итеү шул тиклем бары мин генә аңлай. Ҡасан башланды маршруты алты командаһы пилоты завод көсө менән, мин һиңә машина алып барыуы осраҡлы булмай. Шул саҡта һеҙ әйткәнсә, беҙ буласаҡ"энергия енси", шулай уҡ, һеҙ шул хата яһау хоҡуғына эйә түгел. Һин хәҙер хоҡуҡтарын һәм хата ҡылған булһам. Барыһы менән бәйле хәл. Һин ҡайһы берҙә туранан-тура хәүеф күберәк ашағыҙ мин ине, әммә тап ошо тәүәккәл һин тура бараһың. Беҙ Ралли тамамлаған Монте-Карло авариянан һуң, хәҙер мин кәрәк һәм ваҡыт, өсөн ышанысын тергеҙеү. Мин хата яһаным көскә эйә булыу хоҡуғы биреү ваҡыты юҡ. Ҡара, беҙ өсөнсө урын өсөн көрәш буласаҡ. Ралли беренсе миҙгел, яңы команда, яңы машина - был уйын кеүек, улар алдан ярамай. Потенциалы булған беҙҙең спортсыларға ышанам, әммә дөйөм команда алдан эффектлы булырға мөмкин түгел. Шуға ла беҙҙә мөмкинлектәр бөткөһөҙ беҙ, шулай уҡ, белгән кеүек, беҙ, машина артабан үҙенә әйҙәй кеүек. Элек шулай ти. Ралли Монте-Карло бик үҙенсәлекле һәм дикий. Швеция, әгәр дөрөҫ булды, әммә был берҙән-бөтә донъя кубогы этаптарына тағы ҡышҡы.\nТөбө классик этабынан һуң, мәҫәлән, Португалия Ралли һуң, әйтеп була,-тип аныҡ.\nБеҙ унда автомобилен тулыһынса сифатын баһалай аласаҡ.\nҠыҙғанысҡа ҡаршы, беҙ йәш водитель кәрәк.\nШул уҡ ваҡытта, Карлос һәм, уның командаһының роле ҙур өлөш индерҙе һәм бик ҡәнәғәт һәм Луи эште. Хәҙер кәрәк беҙгә кәңәшсе, уларға үҙ тәжрибәһен тапшыра, йәш водитель мөмкин. Әйткәндәй, мин түгел, тип уйланы йәш кеше менән ярышыу теләйем хәҙер.\nБашҡа ҡатын-ҡыҙ менән танышырға һәм бурыстары: ял табыу өсөн ҡыҙын\nІталія сайт знаёмстваў, Бясплатныя онлайн знаёмства ў Італіі, АБ\nҡыҙ видео трансляции был чатрулетка фокусник рулетка менән телефон ч онлайн рулетка менән телефон ч без интернета теркәү телефоны таныш булмаған менән ч рулетка менән ҡыҙыҡай видеочить танышты башҡа ҡыҙҙар менән теркәлгән ч рулетка видеочить бушлай йылдың 18 видео трансляции онлайн без чатта теркәлергә


Кәтибә Кәрим ҡыҙы Кинйәбулатова — башҡорт балалар шағиры, 1956 йылдан СССР Яҙыусылар союзы ағзаһы, «Почёт Билдәһе» ордены кавалеры (1991), Башҡорт АССР-ының атҡаҙанған мәҙәниәт хеҙмәткәре (1980), Һәҙиә Дәүләтшина исемендәге республика премияһы лауреаты (1989).\nК.Кинйәбулатова 1920 йылдың 15 сентябрендә Башҡорт АССР-ы Арғаяш кантоны (хәҙерге Силәбе өлкәһенең Арғаяш районы) Мәүлит ауылында тыуған. Үҙҙәрендәге башланғыс һәм Мөхәммәтҡолой ете йыллыҡ мәктәптәрендә белем ала. 1935 йылда Өфө педагогия рабфагында, 1939—1940 йылдарҙа Өфө педагогия институтында уҡый. 1941—1953 йылдарҙа Мөхәммәтҡолой урта мәктәбендә тел һәм әҙәбиәт уҡытыусыһы, һуңынан уҡыу-уҡытыу бүлеге мөдире булып эшләй.\n1953 йылда Өфөгә килеп «Әҙәби Башҡортостан» («Ағиҙел» журналы) редакцияһында әҙәби хеҙмәткәр булып урынлаша. 1962 йылда СССР Яҙыусылар союзы ҡарамағындағы Юғары әҙәбиәт курсын тамамлап ҡайтҡас, «Башҡортостан ҡыҙы» журналының тәүге баш мөхәррире итеп тәғәйенләнә.\nШағирә һәм прозаик Кәтибә Кинйәбулатова Бөйөк Ватан һуғышына тиклем үк әҙәби ижад менән шөғөлләнә башлай. Республика гәзит, журналдары биттәрендә шиғырҙары, мәҡәләләре даими донъя күрә. 1954 йылда «Тәүге сәскәләр» тигән беренсе шиғырҙар китабын сығара. Унан һуң «Алтын тояҡ аҡ кәзә» тигән китабы нәшер ителә. «Йәшел япраҡтар» тигән шиғырҙар китабында шағирәнең таланты нескә лирик булараҡ асыла. «Һүнмәҫ мөхәббәт», «Мин йырлайым», «Йондоҙҙар бейей», «Саҡыр мине», «Әсә һулышы» тип аталған китаптарында К.Кинйәбулатова оҫта һәм һиҙгер лирик сифатында күҙ алдына баҫа. Уның ижадында мөхәббәт лирикаһы ҙур урын биләй. Үҙ ғүмерендә ул 25-тән ашыу китап сығарҙы.\nКәтибә Кинйәбулатова проза жанрында ла эшләне. «Терелергә әйтер һүҙ» повесында ул һуғышта һәләк булған башҡорт ҡыҙы Маһипәрүәз Сакаеваның ҡаһарман образын тыуҙырҙы. Балалар өсөн яҙылған «Атай тауышы», «Партизан ейәнсәре» повестары ла һуғыш йылдары ваҡиғаларына арнала. Әҫәрҙәре рус уҡыусыларына ла таныш һәм бик күп башҡа халыҡтар теленә тәржемә ителгән.\nБилдәле шағирә 2012 йылдың 17 июнендә вафат була.\nВетерандар, аҡ сал ветерандар,Мәрхәмәтле изге кешеләр,Таңдар килә, алсаҡ ҡояш тыуа,Нурҙары нәҡ һеҙҙең күңел,Һеҙҙең ишеләр.Һеҙҙең өсөн гүйә таңдар тыуа,Алһыу таңдар – һеҙҙең данығыҙ.Шул таңдарҙы яулап алыр өсөнКүпме ҡойолдо бит ҡанығыҙ.Көндәрҙе һеҙ иҫән ҡаршылағыҙ,Көндөҙ ерҙә хеҙмәт, ҡыуаныс.\nҮлән өҙә бәпкә, ҡолон саба,Бер бағыуы ергә йыуаныс.Аҡшамда ла бергә булайыҡ беҙ,Аҡшамдарҙа ҡыҙыл нур яна.Ҡыҙыл нур ул –Еңеү, ал байраҡ бит.Байраҡтарға бағыу ҙур дауа.Ете төндә тыныс ял итегеҙ, –Сабый хөкөмөндә иҙерәп.Был донъяла һеҙгә нимә кәрәк,Һеҙ хаҡлы ул ялға бигерәк.\nҮтте заман,Эй, дәһшәтле заман,Биш бер туған инек ғаиләлә.Ауырлыҡтар тауҙай ине ул саҡ,Әле тик бер йырға һыйһа ла.Бишкә бүлер инекһыныҡ тапһаҡ,Ә булмаһа нимә бүлергә?Әсәй ҡарай беҙгәҡыйыр-ҡыймаҫ.Бер сара бар –Фәҡәт түҙергә.\nТүҙҙек инде. Әсәй, атай китте:Береһе – ҡайғы,Береһе – үлемгә.Донъя ҡалды,Миңә ҡалды барыһы:Кескәй ҡустым, өс-дүртһеңлем дә.Атай, әсәй киҫәттеләр мине:Һин, тип, ҡыҙым,беҙҙең дәү бала,Аңлайһыңдыр,был кескәйҙәр өсөн\nҺин кәрәкһең, нәҡ тә һыу, һауа.Үтте заман,Әле эшкә барам.Зәңгәр нурҙар аша ҡар яуа.\nЯрһып барам.Мин кәрәктер, тимен,Кешеләргә хәс тә һыу, һауа.\nЯр буйында торам\nЯр буйында торам,Һоро һыу.Унда мин бар,Шәүләм, болот та.Һыу бышылдай, ярға ынтылып:– Нимә, һылыу, ул юҡ, ул юҡ та?–Үҙең ниндәй йылғыр, йылға, тим.Күпте күргән батыр юрға, тим.Аҙмы осрай һиңә боролма,Уйлап ҡара ошо хаҡта, тим.Үләндәрҙән йүгереп үтәһең,\nЯман юлдан боролоп китәһең.Көн тимәйһең, йә төн тимәйһең,Етер юлдарыңа етәһең,Туҡта әле, йылға, ашыҡма,Боролоп ҡара миңә бер минут,Ул саҡтағы ҡалын толомдо,Уйламасы, зинһар, һин онот.Дөрөҫ, сәсем һаман үрелгән,Маңлайымда сал сәс күренә,Шулай булғас, аңла әле лә,Сал сәстәрем ул бит – үҙе лә!\nБарыһы ла бар\nСәскәләрҙең алдары,Алмалары, сейәһе,Еләктәре, балдары,Ҡуҙғалаҡлы яланы,Ҡымыҙлығы, баланы,\nКүп балыҡлы йылғаһы,Бейек-бейек тауҙары,Бөҙрә сәсле талдары —Барыһы тыуған еремдә —Башҡортостан илендә.\nАҡ сәстәрем минең, сал сәстәрем,Ҡырауланды минең сәстәрем.Әсәй ҡарай уға аптырап,Йәшен тамыҙа ул ҡалтырап.Түкмә, әсәй, түкмә йәшеңде,Аҡмы, ҡарамы ул, сәс инде.Өҫтәлемдә яҙам талпынып,\nТейгән уға хеҙмәт ялҡыны.Ҡуйсы, әсәй, ҡуйсы, уйланма,Ҡарайттылар тиеп ҡайғылар,Яҙылмайса ҡалған йырҙар күп,Ҡырау булып шулар яуҙылар.Аһ, сәстәрем, минең сәстәрем,Ҡырауланды минең сәстәрем.\n(Тол еңгәм ауыҙынан)\n«Ҡайта ул, ҡайта ул», — тигәндәй,Яҙ етһә, урғыла ҡар һыуы.Ҡайтһа ла, ҡайтһа ла,КүңелемдеңБаҫылмаҫ кеүек һис ярһыуы.Ҡайтыр ул, ҡайтыр ул...Йыл һайын,Ишелеп үҫә бит сабынлыҡ.Ҡайта бит, ҡайтыр битТигәнгә, сыңҡ итеп ҡала битСабырлыҡ.Сыңҡ итеп ҡала ла һыҙлата,Әрнетә ҡайғылы йөрәкте!Илем тип, йәрем тип шулТиклемҮҙе бит түҙергә өйрәтте.Ҡайта ул,Ҡайта ул, мин беләм,\nӘйҙә гел салланһын сәстәрем.Һөйөүем һаман да шул көйө,Үтһә тик үткәндер йәшлегем.Ҡайтаһың, ҡайтаһың, мин беләм,Ҡыуанып көтә бит ейәнең.Һәр йылда ер кипкәс, яҙ еткәс,Ордендар, миҙалдар сыңлатып,Елкенеп, ҡыуанып еләһең.Етәм тип, ҡайтам тип киләһең,Ҡайһы саҡ елт итеп йылмайып,Һин өйгә килеп тә инәһең...Тик төштә...Өс тиҫтә йыл буйы,Бауырҙы талдырып, яндырып,Еләһең, еләһең, киләһең,Ҡайтаһың, ҡайтаһың, Беләмен.


Өфө районында 20 гектар урман майҙанының юҡҡа сығыуы ихтимал\nАвдон ауылында йәшәүселәр төбәктә ағастарҙың күпләп киҫелеүенә борсолоу белдерә. Баҡтиһәң, биләмә төҙөлөш өсөн таҙартыла. Әммә был урында ниндәй объект барлыҡҡа киләсәген бер кем дә аңлата алмай.\nБер быуатлыҡ урман ауылдағы берҙән-бер иҫтәлекле урын ине, ти Авдонда йәшәүселәр. Әммә тәбиғәттең йәшел ҡалҡанына ҙур хәүеф янай. Мәсьәләгә асыҡлыҡ индереү маҡсатында халыҡ ауыл мәҙәниәт йортона йыйылды. Унда сығыш яһаған урындағы етәкселек төҙөлөштөң халыҡ өсөн эшләнеүен белдерҙе. Ҡырҡылған ағастар урынында киләсәктә балалар баҡсаһы сафҡа инергә тейеш.\nЮрий Голубев, Өфө районының Авдон ауылы хакимиәте башлығы: «Башҡа варианттар юҡ! Балалар баҡсаһын төҙөүҙән баш тартырға әле лә һуң түгел. Әйҙә, улайһа, ағастарҙы киҫеүгә юл ҡуймай, балалар баҡсаһыҙ тороп ҡалайыҡ. 100 ғаиләгә кескәйҙәрен йөрөтөр урын да булмаясаҡ».\nТөҙөлөштөң законлы булыуын документтар ҙа раҫлай. Ауыл биләмәһе башлығы халыҡты ваҡытында иҫкәртмәүҙә үҙ ғәйебен таный. Балалар баҡсаһын төҙөү Авдонда ҙур мәсьәлә булып тора, шуға ла урындағы халыҡ хакимиәт башланғысын хуплай, шулай ҙа төҙөлөш эштәрен икенсе ергә күсереүҙәрен һорай. Буш торған ер участкалары ла бар. Сөнки урман - ауылдың берҙән-бер хозур ҙа, таҙа һауа бүлгән урыны ла, ти ауыл халҡы.\nӘ инде урындағы хакимиәт был мәсьәләне әлегә күҙ уңында тотмай. Киләсәктә етәкселек урындағы халыҡ менән кәңәшләшеп эшләргә һүҙ бирҙе.


Беҙҙең канал иғлан иткән ,,Алтын бишек,, акцияһы дауам итә | ГТРК «Башкортостан» — Новости Уфы и РБ\n22 июля 2016 — 17:16 ГТРК «Башкортостан»\nБында һәр теләгән ауыл ҡатнаша ала. Әлегә ижади төркөм Дәүләкән, Учалы, Шаран райондарының иң матур төйәктәрен төшөрҙө. Киләһе шишәмбе „Хәйерле иртә, Республика„ тапшырыуында һеҙ, телевизор ҡараусылар, тура эфирһа тауыш биреү юлы менән тәүге этаптың еңеүсеһен билдәләйәсәкһегеҙ. Йәмле Дим буйында урынлашҡан Иҫке Яппар – Дәүләкән районындағы иң боронғо башҡорт ауылдарының береһе. Бында табылған тарихи ҡомартҡылар бронза дәүеренә, таш һәм тимер быуатҡа ҡарай. Ауыл тураһында йырҙар йырлана, шиғырҙар ижад ителә, китаптар яҙыла. Акцияла икенсе булып ҡатнашҡан Учалы районы Көсөк –Маяҡ үҙенең батырҙары менән дан тота. Ағинәйҙәре иһә халыҡты дәртләндереп, бар сараларға ла әйҙәп йөрөүселәр.„Алтын бишек„ акцияһының өсөнсө ҡатнашыусыһы Шаран районы Яңы Йомаш ауылы халҡы. Сыуаштар үҙҙәренең татыулығы, берҙәмлеге, уңғанлығы менән маҡтана ала. Шулай итеп, киләһе шишәмбе „Хәйерле иртә, Республика„ тапшырыуында ошо өс ауыл араһынан иң яҡшыһы һайлап алынасаҡ һәм был ауыл артабан конкурста ҡатнашыу хоҡуғы ала. Тапшырыуҙы ҡарарға һәм үҙегеҙгә оҡшаған ауылға тауыш бирергә онотмағыҙ.


“Башҡорт егеттәре лә донъя чемпионатына барасаҡ” » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Спорт һәм туризм » “Башҡорт егеттәре лә донъя чемпионатына барасаҡ”\n“Башҡорт егеттәре лә донъя чемпионатына барасаҡ” 13.11.2013 // Спорт һәм туризм\nРеспубликабыҙҙа сәләмәт тормош рәүеше өлгөһөнә эйәреү киң үҫеш ала. Төбәк, ил күләмендәге төрлө ярыштар, бәйгеләр йыш үтә. Билбау көрәше буйынса донъя чемпионатына әҙерлек нисек бара? Маҡсаты нимәнән ғибәрәт? Үҙебеҙҙе ҡыҙыҡһындырған һорауҙар менән Бөтә Рәсәй Билбау көрәше федерацияһының башҡарма директоры Гөлнур Ҡолһаринаға мөрәжәғәт иттек.\n– Гөлнур Ғәлинур ҡыҙы, чемпионатты уҙғарыу урыны итеп ни өсөн тап Салауат ҡалаһы һайланды?\n– Ярыштың был төрө халҡыбыҙ, республика өсөн ят түгел. Борон-борондан башҡорттар көрәшкә ҙур иғтибар биргән, ул төрлө байрамдарҙың, һабантуйҙарҙың биҙәге булған. Былтыр беҙҙең Федерация Өфө ҡалаһында билбау көрәше буйынса Донъя кубогына ярышты ҡабул иткәйне. Ул юғары кимәлдә уҙҙы, бөтәһе 22 илдән 250-нән ашыу көрәшсе ҡатнашты. Ә инде чемпионаттың Салауатта үткәрелеүе осраҡлы түгел: “Газпром нефтехим Салауат” асыҡ акционерҙар йәмғиәте сараны ойоштороу өсөн барлыҡ шарттар булдырҙы. Уларҙың бөтә уңайлыҡтары булған залы бар. Йәнә Салауат ҡалаһының бығаса донъя кимәлендәге ҙур ярыштарҙы ҡабул иткәне барыбыҙға ла мәғлүм. Ҡыҫҡаһы, уларҙың тәжрибәһе лә, сараны юғары кимәлдә уҙғарыу өсөн мөмкинлеге лә бар. Икенсенән, киләһе йыл бөйөк батырыбыҙ Салауат Юлаевтың тыуыуына 260 йыл тула. Был йүнәлештә лә ҡунаҡтарға батырыбыҙ исемендәге ҡала менән танышыу форсаты тыуасаҡ. Тағы республикаға килеүселәр башҡа төбәктәрҙе лә күрергә тейеш.\nЧемпионаттың әһәмиәте лә ҙур. Уның һөҙөмтәләре буйынса күп спортсылар үҙҙәренә исемдәр аласаҡ. Әле уға әҙерлек ҡыҙыу бара: сит илдәрҙән ғаризалар ҡабул ителә, виза документтары әҙерләнә, шулай уҡ делегацияларҙы ҡабул итеү буйынса барлыҡ һорауҙар хәл ителә. Сараға 30-ға яҡын илдән 300-ләгән көрәшсенең килеүе көтөлә. Ир-егеттәр – ирекле һәм классик, ә ҡатын-ҡыҙҙар ирекле стилдә көс һынашасаҡ. Бөтәһе 19 ауырлыҡ үлсәме буйынса еңеүселәр билдәләнәсәк.\n– Ярышта Башҡортостан егеттәре лә булалыр бит?\n– Әлбиттә! Тәүҙә республикабыҙҙан айырым команда ҡуйыу-ҡуймау хаҡында уйлаштыҡ. Ниһайәт, спортсыларыбыҙҙы Рәсәй йыйылма командаһына индерергә тырыштыҡ. Наил Мөхәмәтйәнов, Рәдиф Аҡсурин, Рөстәм Арыҫланов, Альберт Рәхмәтуллин ирекле стилдә сығыш яһаясаҡ.\n– Билбау көрәше ярыштарын күҙәтергә тура килгәне бар. Гүзәл заттарыбыҙ ҙа матур ғына сығыш яһай. Был юлы улар булырмы?\n– Әле был юҫыҡта ла эш алып барыла. Бер ҡыҙ ҡатнашыуы ихтимал.\n– Әйткәндәй, билбау көрәше буйынса Башҡортостан, башҡа төбәктәр менән сағыштырғанда, ниндәйерәк урын биләй?\n– Аллаға шөкөр, һуңғы йылдарҙа йәштәр араһында өмөтлө спортсыларыбыҙ күренә башланы. Әлбиттә, данлыҡлы батырыбыҙ Харис Йосоповтың улдары – Бөтә Рәсәй Билбау көрәше федерацияһы президенты Морис, уның ҡустыһы Рәсәйҙең Дәүләт Думаһы депутаты Марсель Йосоповтар тарафынан башҡарылған эштәр быға һиҙелерлек булышлыҡ итте. Уларҙың ярҙамы менән тренерҙар уҡытылды, көрәш келәмдәре бүләк ителде. Былтыр Өфөлә Донъя кубогына ярыш үткәреүҙә ошо ике уҙаман ҙур тырышлыҡ һалды, сөнки бында дәүләт тарафынан сығымдар ҡаралмаған. Әлеге сара ШОС һәм БРИКС ултырыштарына арналған Башҡортостан Хөкүмәтенең әҙерлек планына индерелһә лә, чемпионатҡа бары тик бағыусыларҙың ғына аҡсалары тотонола.\nБылтыр Донъя кубогына республиканың төрлө төбәктәренән көрәшселәрҙе тамашасы сифатында саҡырҙыҡ. Уларға донъя кимәлендәге сараны оҫталыҡ дәрестәре сифатында күрһәттек. Быйыл да был тәжрибәне ҡабатларға тип торабыҙ. Күрһендәр, белһендәр, һығымта яһаһындар. Һәр илдең алыш үҙенсәлеге бар. Шул уҡ милли көрәшкә килгәндә лә. Мәҫәлән, үзбәктәр билбау көрәшен милли көрәш тип атай, ҡалмыҡтарҙың үҙ төрө бар. Әлбиттә, маҡсатлы эш һөҙөмтәһен бирмәй ҡалмай. Урындарға сыҡҡан һайын быны күрәбеҙ. Киләсәктә был йүнәлештә дәүләт тарафынан да ярҙам булһа ине. Былтыр Стәрлетамаҡ физик культура институтында махсус республика семинар-кәңәшмәһе үтте. Унда оҫталыҡ дәрестәре, күрһәтмә сығыштар уҙғарылды. Район, ҡала күләмендә ярыштар булып тора.\n– Алыштарға баһа бирәсәк судьялар ҙа ситтән саҡырыла шикелле?..\n– Дөрөҫ. Көрәшселәрҙе баһалау өсөн халыҡ-ара кимәлдәге утыҙҙан ашыу судьяны көтәбеҙ. Араларында Израиль, Ҡаҙағстан, Үзбәкстан һәм башҡа сит ил вәкилдәре бар. Ярыштың мәртәбәһе өсөн дә, ғәҙеллек өсөн дә кәрәк был.\n– Һуңғы йылдарҙа ирекмәндәр хәрәкәте барлыҡҡа килде. Күп кенә сараларҙы үткәреүҙә үҙ теләге менән эшләгән йәштәрҙең ярҙамы ифрат ҙур. Уларҙың булышлығы көтөләлер бит?\n– Эйе, “Индиго” социаль-психологик үҙәк янында эшләп килгән ирекмәндәр төркөмө беҙгә Донъя кубогына ярышта булышлыҡ иткәйне. Улар — тәржемәсе лә, ойоштороусы ла. Был юлы ла ирекмәндәр уң ҡанатыбыҙ буласаҡ.


Йылҡы малы төҫтәре — Башҡорт Википедияһы\nЙылҡы малы төҫтәре — йылҡы малының йөнө, тиреһе төҫө һәм төҫсәләре. Ала таптар булыуы буйынса, шулай уҡ таптарҙың төрлө урында булыуы менән айырыла.\n1 Аҡ төҫтәр\n2 Ерән-һары төҫтәр\n3 Ҡыҙыл, ҡара төҫтәр\nАҡ төҫтәр[үҙгәртергә | вики-тексты үҙгәртергә]\nАҡ. Был атаманы башҡорттар йылҡыға ҡарата ғәҙәттә бик ҡулланып бармай, уны «буҙ» йәки «күк» менән алмаштыра, был һүҙҙәрҙе «аҡ»ҡа ҡушымта итә. Шуға ла йырҙарыбыҙҙа «аҡ ат» билдәләмәһе ҡулланылмай.\nАҡбуҙ (светлосивый). Аҡҡа күгелйем төҫ ингәнлектән бирелгән атама. Аҡбуҙ, ғөмүмән, сихри, тылсымлы ат исеме булараҡ, эпик әҫәрҙәрҙҙә йыш осрай. Был төҫтәге атты башҡорт бик ярата, күп кенә йырҙарында телгә ала.\nАҡбуҙ ғына атым, ай, юрғалар,\nАяҡтары таймай, атламай. («Иргә нужа»).\nАҡбуҙ атым менеп, бурҙай алып,\nСығып киттем яңғыҙ һунарға. («Аҡбуҙ менеп»).\nАҡкүк. Аҡҡа күк төҫ күберәк ҡатнашҡан, ләкин аҡ өҫтөнлөк итә. Бындай аттарҙы буҙ тип тә булмай. Салауат Юлаевҡа арналған бихисап йырҙарҙың береһенән миҫал:\nАҡкүк атын батыр йүгәнләй\nЯуға китер мәле еткәндә.\nАла (пегий). Был да аҡ төҫтөң модификацияһы, йәғни өҫтөнлөклө аҡ төҫ менән бүтән төҫтәр аралашҡан була. Шуныһы: аралашыусы төҫтәр сикле. Күк ала, ҡола ала, ҡара ала, сик ала, ҡыҙыл ала була. Буҙ ала булмай, сөнки аҡ менән буҙ аҡбуҙҙы бирә. Шулай уҡ аҡ менән туры төҫ ҡатнашһа, ундай аттарҙы бүртә тип йөрөтәләр.\nЕрән-һары төҫтәр[үҙгәртергә | вики-тексты үҙгәртергә]\nЕрән (рыжий). Был—иң популяр ат төҫтәренең береһелер, моғайын. Йырҙарҙа йыш ҡабатлана. «Гөлгизәр»ҙә:\nКөмөш кенә эйәр, буҫтау мендәр\nКилешәлер ерән ҡашҡаға",\n—тип хозурланалар. «Туғанай»ҙа ерән аттың сыҙамлылығына түбәндәгесә һоҡланалар:\nЕрәнсәй ҙә атым елә, юрта\nҠиблаларҙан сыҡҡан буранға.\nЕрән төҫтө аңлатып торорға кәрәкмәйҙер, шулай ҙа билдәләйек: ҡыҙыл менән һары ҡатыш, ҡыҙғылт һары. Ҡыҙыл өҫтөнлөк итһә, ҡан ерән була.\n«Менгән генә атым, һай, ҡан ерән»,\n—тиелә «Һалдат» йырында. Сағыу ерән, ҡола ерәндәр була. Ерән аттарҙың ялы, ҡойроғо сал төҫтә икән, уларҙы саптар тиҙәр. Башҡортхалҡының «Һанаҡа» йырында шундай юлдар бар:\nАҡъял да ғына саптар, ай, атымды Әпсендәре юҡ тип үк һатмағыҙ.\nБашҡорттар атты ныҡ яратып, ҡайһы берҙәренең төҫтәренә иркәләү ялғауҙары ҡуша: турысай, көрәнсәй, ҡарасай…\nҺары, һарысай (соловая). Был төҫтәге аттар ҙа бик күркәм. Бал менән сағыштырып, башҡорт былай йырлаған:\nУҫылыҡҡай буйын күп йөрөнөм Һары балауыҙҙай ат менән. («Уҫылы буйы»).\nҠыҙыл һары, аҡһыл һары, сей һары төҫтәгеләргә айыралар йылҡы малдарын, шулай ҙа дөйөм атамаһы йышыраҡ ҡулланыла:\nҺары атҡайым тотоп мин бәйләнем\nЙәйрәп үҫкән оҙон сауылға.\nҠола (буланый). Кәүҙәһе ҡыҙғылт-һары, ҡойроҡ-ялы ҡара ат\nҠыҙыл, ҡара төҫтәр[үҙгәртергә | вики-тексты үҙгәртергә]\nКөрән, ҡыҙғылт-ҡара (бурый конь). Йылҡылдап торған көрән аттарҙы күҙ алдына килтерер өсөн миләүшә сәскәһенә, ҡыҙҙырылған ҡәһүәгә ҡарағыҙ. Был төҫтәге йылҡы малын да төҫтәре буйынса айыралар: һары көрән, сейә көрән, ҡыҙыл көрән, ҡара көрән. Әлбиттә, төп атамаһы менән күберәк йөрөй.\nҠыҙыл ғына күндән йүгән төйҙөм,\nКилешеп тора көрән атыма.\nХалыҡтыҡ эстетик зауығы ҡайһылай ҙа аҫыл сағылыш таба ошо бәләкәй генә миҫалда!\nКөрән атҡайымды бәйләп ҡуйҙым\nКүл буйҡайҙарына тирәккә,\n—тигән юлдар ҙа («Түңәрәк күл») үҙе бер матур картинаны күҙ алдына баҫтыра.\nҠыҙыл. Ҡан төҫөн берәүгә лә аңлатып тороу кәрәкмәйҙер. Аттарҙа уның да модификациялары бар: ҡара ҡыҙыл, ҡыҙыл һары, сейә ҡыҙыл, ләкин йырҙарҙа күберәк дөйөм атамаһында ҡулланыла:\nҠыҙыл ғына буйы йылҡыһы—\nҠыҙыл ғына микән, күк микән? («Ғүмер»).\nҠара (вороной). Ай-һай ҙа матур, һоҡландырғыс бит ҡара аттар ҡарап тороуға! Уларҙың йылҡылдап торған тиреләрендә шәмәхә, ҡорос һәм бүтән төҫтәр ҙә сағылып китә. Шулай итеп, халыҡ ижадында йылҡы малының барлыҡ төҫтәре һәм төҫ үҙенсәлектәре үҙ атамалары менән сағылыш тапҡан.\nАлмасыбар, ала, сыбар (пегий). Ала сыбар ат төҫө\nТуры (гнедой). Ҡараһыу ҡыҙыл, ялы, ҡойроғо ҡара\nБүртә (караковый). Ҡара, туры\n↑ 2,0 2,1 Русско-башкирский словарь терминов животноводства (Г. Д. Зайнуллина, 2002)\n↑ Русско-башкирский терминологический словарь по физическому воспитанию и спорту (Г. Д. Зайнуллина, 2009)\nhttps://ba.wikipedia.org/w/index.php?title=Йылҡы_малы_төҫтәре&oldid=968874 ҡабул ителгән


Беүәнән ҡеүәт алып » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Беүәнән ҡеүәт алып\nБеүәнән ҡеүәт алып 22.01.2016 // Йәмғиәт\nАуыл аша “Ҡазан – Екатеринбург” тимер юлы үтә. Уның бер тармағы, нәҡ Әмзә тирәһендә айырылып китеп, Нефтекаманы ошо оло юл менән тоташтыра. Бынан йөк составтары, иртәле-кисле “Яңауыл – Нефтекама – Яңауыл” электричкаһы йөрөй.\nБилдәле ғалим Әнүәр Әсфәндиәров “Башҡортостан ауылдары тарихы” китабында билдәләүенсә, был яҡтар – Уран ырыуы башҡорттарының аҫаба ерҙәре. Салауат Юлаев исемендәге дәүләт премияһы лауреаты, билдәле тележурналист, тарих фәндәре кандидаты Салауат Хәмиҙуллин етәкселегендәге авторҙар коллективы нәшер иткән “Башҡорт ырыуҙары тарихы” серияһының Уран ырыуына арналған VII томында был фекер бай архив мәғлүмәттәренә таянып дәлилләнә.\nБашҡа сығанаҡтарҙан күренеүенсә, ХVI быуатта Рәсәй дәүләте үҙенең көнсығыштағы сиктәрен нығытыу маҡсатында яңы ҡәлғәләр төҙөй: 1574 йылда – Өфө, Табын, Минзәлә, 1580 йылда – Бөрө, 1591 йылда – Уҫа (хәҙерге Пермь крайындағы ҡала), 1596 йылда Сарапул (Удмурт Республикаһындағы ҡала) нигеҙләнә. Ҡәлғәләрҙе тоташтырған юлдарҙа почта йорттары урынлашҡан була. Урыҫса “ям” тип аталған был туҡталыш урындары 2005 йылда нәшер ителгән урыҫса-башҡортса һүҙлектә “үткенселәр, юлаусылар почта аттарын алмаштыра торған почта станцияһы йәки почта юлындағы ауыл” тип аңлатыла. Сарапул волосы крәҫтиәндәренең 1636 йылдың 17 декабрендә батшаға яҙған хатында түбәндәге юлдар бар: “Кама-река не замерзла. Так уже было в позапрошлом году. И мы, сироты твои, везли его (воеводу Соликамского) с Сарапула в Казанский уезд на Амзинский Черемисовский ям”. Был – Әмзәнең 400 йылға яҡын тарихы булыуына туранан-тура дәлил.\nХХ быуат башында төҙөлгән “Ҡазан – Екатеринбург” тимер юлының ауыл аша үткәнен әйткәйнек. Кем белә, тарих тәгәрмәсе икенсерәк әйләнһә, Әмзә бөгөн дә тәүлегенә бер-ике поезд туҡтаған бәләкәй тимер юл айырмаһы дәрәжәһендә ҡалған булыр ине. Ләкин уның артабанғы яҙмышына ағас эшкәртеү сәнәғәте ныҡлы йоғонто яһай.\nӘмзә урман комбинатында ағас тулыһынса тиерлек эшкәртелә. Был йәһәттән ул – республикала берҙән-бер предприятие. Комбинат төрлө бәйгеләрҙә, күргәҙмәләрҙә алдынғы урындарҙы яулай, “Рәсәйҙең иң яҡшы 100 тауары”, “Башҡортостандың яҡшы тауарҙары” конкурстарының даими лауреаты һәм дипломанты.\nБындағы мәктәп – районда алдынғылар рәтендә. Быйыл уның 70 йыллығын билдәләргә әҙерләнәләр. Белем усағының Түбәнге Новгород ҡалаһында үткән “Күркәм мәктәптәрҙең заманса моделе” халыҡ-ара конференцияһында махсус диплом алыуы, “Мәктәп – ауылдың социаль-мәҙәни үҙәге” Рәсәй конкурсының төбәк этабында I урынды яулауы, Башҡортостан Мәғариф министрлығының, ҡала хакимиәтенең һәм уның мәғариф идаралығының бихисап маҡтау ҡағыҙына лайыҡ булыуы – уңышлы эшмәкәрлеккә асыҡ миҫал. Педагогтар ҙа, уҡыусылар ҙа төрлө кимәлдәге ярыш-бәйгелә даими ҡатнашып, еңеүгә өлгәшә. Мәктәп коллективы, ауыл халҡы республиканың, илдең төрлө тарафтарында лайыҡлы хеҙмәте менән дан-шөһрәт ҡаҙанған элекке сығарылыш уҡыусылары менән хаҡлы ғорурлана.\nҺынатмай Ләйлә Иран ҡыҙы: төп эше менән бергә директорҙың туған телдәр буйынса урынбаҫары вазифаһын күп йылдар уңышлы башҡара, конкурстарҙа теләп ҡатнаша, “Йыл уҡытыусыһы” бәйгеһенең ҡала этабында бер нисә рәт призлы урын алған. Ауыл тормошонда ла әүҙем ҡатнаша: ике тиҫтә йылға яҡын Шәжәрә байрамдарын ойоштора, башҡорт телендә үткән кисәләрҙе алып бара. Өлгөр педагог сәхнәлә йырлап та ебәрә, бейергә төшөп китә, кәрәк сағында ҡулына баян ала, гәзит-журналға мәҡәлә яҙырға ла ваҡыт таба. Уҡыусыларының яратҡан остазы ла. Улары үҙ сиратында, остазына эйәреп, бар яҡлап тырыш.\nБында кисен дә тормош гөрләй: рәсем төшөрөүгә әүәҫ өлкән йәштәгеләр йыйыла. Был йәһәттән Рәсәйҙең һәм Башҡортостандың Рәссамдар союздары ағзаһы Александр Латкиндың тырышлығын айырып билдәләргә кәрәк.\nҮҙ эшен мөкиббән яратҡан тәжрибәле уҡытыусылар йәш быуынға һүрәт төшөрөргә, һынлы сәнғәт (скульптура) оҫталығына, станокта тулы йөкмәткеле сәнғәт әҫәрҙәре яһарға, компьютер графикаһы, биҙәү-ғәмәли сәнғәт, балсыҡтан һауыт-һаба эшләү алымдарына өйрәтә. Музыка бүлегенә йөрөгәндәр фортепьяно, баян, аккордеон, балалайка, гитара, флейта кеүек музыка ҡоралдарында уйнау, айырым һәм хорҙа йырлау күнекмәләре ала, композиция, аранжировка серҙәренә төшөнә.\nСиләбе дәүләт мәҙәниәт институтын (хәҙер – академия) 1986 йылда тамамлап, йүнәлтмә буйынса Әмзәгә килгән София Коновалова мәктәпкә өс тиҫтә йыл самаһы етәкселек итә. Ул уҡытыусыларҙың һәм балаларҙың конкурстарҙа яулаған еңеүҙәре, алған бүләктәре хаҡында ихлас бәйән итте. Мәктәптә эшләп киткәндәрҙе хөрмәт менән иҫкә төшөрҙө, әлеге һөнәрҙәштәренең уңыштары менән ҡыуанып уртаҡлашты. Етәксе ауылдағы мәҙәни сараларҙың мәктәптең ижади коллективтарынан башҡа үтмәүен, төрлө кисә, тематик концерт һәм лекцияларҙың даими ойошторолоуын, уҡытыусыларҙың “Палитра” йыр ансамбле сығыштарының һәр ерҙә көслө алҡышҡа күмелеүен дә ғорурланып һөйләне.\nДинара Рәмис ҡыҙы билдәләүенсә, Наталья Гладских етәкселегендәге “Сударушка” фольклор ансамбле, Рөстәм Солтанов алып барған “Гармония” йыр түңәрәге, шулай уҡ “Каблучок” (етәксеһе – Галина Оконникова), “Ритм” (етәксеһе – Резеда Баһауетдинова) һәм “Е-Е” (етәксеһе – Илмир Вилданов) бейеү коллективтары ағзаларының сығыштары һәр саҡ көтөп алына. Шулай уҡ Марина Александрова, Эльза Сәлимова, Гөлшат Хужина, Юлия Золотухина, Вадим Ғилманшин кеүек оҫталар ҙур ихтирам ҡаҙанған.\nОйошоуына әллә ни күп ваҡыт үтмәһә лә, урта һәм өлкән йәштәгеләрҙең һөйөүен яулап өлгөргән “Сударушка” фольклор төркөмөнә айырым туҡталып үтәйек. Был коллективта 45 – 70 йәшлек йыр-моңға, сәхнәгә ғашиҡ ете ҡатын-ҡыҙ шөғөлләнә. Әмзә урман комбинатында уңышлы эшләп, хаҡлы ялға сыҡҡан Людмила Воронина – ансамблдәге төп солистарҙың береһе. Ете тиҫтәне ҡыуыуға ҡарамаҫтан, ул, йәштәрҙең күбеһенә үрнәк күрһәтеп, әхирәттәрен дәрт-дарман, юғары кәйеф менән рухландыра. Әнисә Нурлығаянова ла халыҡ йырҙарын ҙур оҫталыҡ менән башҡара. Ғөмүмән, фольклор төркөмөнөң барлыҡ ағзалары ла быуындан быуынға күсә килгән тел хазинаһы өлгөләренә – йыр һәм таҡмаҡтарға – ысын күңелдән ғашиҡ. Һуңғы йылдарҙа ауылдағы бер мәҙәни сара ла уларҙан тыш үтмәй. Айырыуса боронғо йолалар буйынса ойошторолған тематик кисәләрҙең, Оло йәштәгеләр көнөнә арналған байрам тамашаларының уртаһында ҡайнай үҙешмәкәрҙәр. Ысын мәғәнәһендә Әмзәнең ғорурлығына әүерелгән “Сударушка” фольклор ансамбленең сығышын ҡала сәхнәләрендә лә һағынып көтөп алалар. Коллектив халыҡ ижады өлгөләре аша йәш быуын күңелендә рух, илһөйәрлек тәрбиәләүгә тос өлөш индерә.\nӨлкән йәштәгеләрҙең хәтирәләрендә 1947 йылда урман-химия заводы төҙөлә башлағас та ҡыҙыл мөйөш өсөн айырым бүлмә бирелеүе хаҡында йыш телгә алына. Нәҡ шунда Әмзәнең тәүге китапханаһы булдырыла. Артабан, 1951 йыл аҙағында, йәштәрҙең әүҙемлеге арҡаһында “Комсомол” исемле клуб төҙөлә. Унда уҡыу залы булған китапхана асыла. Рухи мөйөш әле мәҙәниәт йортоноң икенсе ҡатында урынлашҡан. “Моделле китапхана” статусына эйә ул. Уҡырға яратҡандар өсөн бында уңайлы шарттар тыуҙырылған. Интернет селтәренә тоташтырылған ике компьютер эшкә һәр саҡ әҙер. Махсус йыһазландырылған балалар мөйөшөнә иһә кескәйҙәр саң ҡундырмай.\nКитапхана төрлө сараларҙы даими ойоштора. Әҙәбиәт йылы айырыуса матур үткән. Биш-алты йәшлек балалар өсөн ойошторолған “Уҡыу шатлығы”, тематик акциялар, әҙиптәргә, теге йәки был әҫәргә арналған күргәҙмәләр, конкурстар, уйындар, викториналар...\nЕте йыл элек ойошторолған балалар ҡурсаҡ театры һәм сәскә үҫтерергә яратҡандарҙың “Цикламен” клубы – китапхана хеҙмәткәрҙәренең яңы эш алымдарын даими эҙләү емеше. Бында, һис шикһеҙ, мөдирлек бурысын өс тиҫтә йылға яҡын уңышлы атҡарып, күптән түгел хаҡлы ялға сыҡҡан Валентина Бордачеваның өлөшөн билдәләмәү мөмкин түгел.\nӘмзәлә спорттың үҫеше лә туранан-тура урман комбинаты менән бәйле. Уҙған быуат урталарында – волейбол, һуңыраҡ футбол һәм хоккей менән әүҙем шөғөлләнә башлайҙар. 1970 йылда “Искра” спорт йәмғиәте ойошторола. Ошо исемде йөрөткән хоккей командаһы 80-се йылдарҙа биш тапҡыр Башҡортостан чемпионы булып таныла. Саңғы спорты ла киң билдәлелек яулай. Ярыш өсөн Беүә йылғаһы аръяғында яҡтыртылған трасса ҡорола. Быуат аҙағында комбинат көсө менән заманса стадион сафҡа индерелә. Ул хәҙер предприятиеның тарихҡа ингән етәксеһе Леонид Кудрявцевтың исемен йөрөтә.\nБеҙ барғанда, Әмзә балалар-спорт мәктәбенең йәш хоккейсылары уҡытыусы-тренер Рәйес Ғәббәсов етәкселегендә күнекмә үтә ине. Боҙ майҙанда шулай уҡ “Искра” йыйылма командаһына ингән өлкәндәр ҙә шөғөлләнә, кис төрлө йәштәгеләр конькиҙа шыуырға сыға икән. Яҡында ғына кескәйҙәр өсөн һырғалаҡтар эшләп ҡуйылған.\n* Әмзә хаҡындағы беренсе тарихи мәғлүмәт 1636 йылға ҡарай.\n* 1945 йылда ауылда алты тиҫтәгә яҡын кеше йәшәгән булһа, бер йылдан уларҙың һаны ун тапҡырға арта.\n* 1950 йылда ауылда\n1 304 кеше йәшәһә, был күрһәткес 1960 йылда – 4 306-ға, 1970 йылда 5 241-гә етә.\n* 1952 йылда ойошторолған Әмзә ауыл Советының тәүге рәйесе итеп Бөйөк Ватан һуғышында ике хәрби орденға һәм миҙалдарға лайыҡ булған Ғәзиз Сәлих улы Ибраһимов һайлана.\n* 2004 йылда Әмзә эшселәр ҡасабаһының статусы үҙгәртелә, һәм ул ауыл категорияһына индерелә.\n* Биләмәнең майҙаны 751 гектар тәшкил итә. Уның 442 гектарында торлаҡ йорттар, шәхси хужалыҡтар, төрлө йүнәлештәге объекттар урынлашҡан.\n* Әмзәлә күп фатирлы йорттар – 56, ике, өс һәм дүрт фатирлы бер ҡатлы йорттар – 187, шәхси йорттар – 1 048.\n* Бөгөн ауылда 5 585 кеше йәшәй, шуларҙың 1 202-һе – хаҡлы ялдағылар, 943-ө – балалар һәм 17 йәшкә тиклемге үҫмер егет-ҡыҙ, башҡалары – хеҙмәт йәшендәгеләр.\n* Әмзәлә тиҫтәгә яҡын милләт вәкилдәре дуҫ-татыу ғүмер итә. Күбеһе урыҫтар, башҡорттар, татарҙар, мариҙар, удмурттар, сыуаштар, белорустар һәм украиндар.\n* Ауылда ҡатнаш никахлы ғаиләләр күп.\n* 59 урам иҫәпләнә.\n* Ауыл эсендәге юлдарҙың дөйөм оҙонлоғо – 43 километр.\n* Шәхси хужалыҡтарҙа күпләп мал, ҡош-ҡорт аҫрайҙар, 600-ҙән ашыу умарта бар.\n* Урта дөйөм белем биреү, сәнғәт һәм балалар-үҫмерҙәр спорт мәктәптәре, дауахана, мәҙәниәт йорто, китапхана, стадион, картиналар галереяһы һәм музей эшләй.


Ҡала көнө 2018 йылда\n1942 йылдың 24 июлендә Ростовҡа вермахтың 17-се армияһы ингән. Оккупация осоронда нацистар тарафынан 40 меңдән ашыу кеше язаланған, 53 мең Ростов халҡы көс менән Германияға ҡоллоҡҡа оҙатылған. 1943 йылдың 14 февралендә Дондағы Ростов немец ғәсҡәрҙәренән азат ителгән. Һуғыш ҡалаға ҙур зыян килтергән, 270 завод һәм фабриканың алтауһы ғына һаҡланып ҡалған. Театр биналары, институт, мәктәп һәм дауаханалар шартлатылған һәм яндырылған.\nhttps://ba.bywiki.com/w/index.php?title=Дондағы_Ростов&oldid=770190 ҡабул ителгән


Бөгөн «Салауат Юлаев» хоккейсылары үҙ боҙонда Ҡазандың «Аҡ Барс» клубын ҡабул итте.\nКөнсығыш дивизион лидеры Өфөгә реванш алыу теләге менән килде. Сөнки улар үҙ майҙанындағы тәүге уйында уңышһыҙлыҡҡа дусар булғайны. Шулай ҙа юлаевсылар дәғүәселәренә ниәттәрен ғәмәлгә ашырыға мөмкинлек бирмәне. Осрашыуҙың беренсе минутынан уҡ өҫтөнлөктө үҙ ҡулдарына алған яҡташтарыбыҙ һөҙөмтәлә 5:3 иҫәбе менән еңеү яуланы. Шайбаларҙы ҡунаҡтар ҡапҡаһына Денис Толпеко, Антон Слепышев, Теему Хартикайнен һәм ике тапҡыр Александр Кутузов сорғотто. Киләһе уйынын Владимир Юрзинов дружинаһы Екатеринбургтың «Автомобилист» клубына ҡаршы үткәрә.


Көрәшселәр сыҡты майҙанға\n23 Декабрь 2019, 11:24\nИкенсе Этҡолда милли көрәш буйынса район-ара асыҡ турнир үтте. Ул Рәсәй Федерацияһының мәғариф отличнигы, Батыр Вәлид исемендәге премия лауреаты, БР-ҙың атҡаҙанған мәҙәниәт хеҙмәткәре Азамат Әғзәм улы Тажетдиновтың яҡты иҫтәлегенә ойошторолдо. Унда Баймаҡ ҡалаһы һәм районы, Белорет, Әбйәлил, Хәйбулла райондарынан 90-дан ашыу көрәшсе майҙанға сыҡты.#национальныепроекты; #нацпроекты; #региональныепроекты; #регпроекты; #нацпроектыБашкортостан\nИкенсе Этҡолда милли көрәш буйынса район-ара асыҡ турнир үтте. Ул Рәсәй Федерацияһының мәғариф отличнигы, Батыр Вәлид исемендәге премия лауреаты, БР-ҙың атҡаҙанған мәҙәниәт хеҙмәткәре Азамат Әғзәм улы Тажетдиновтың яҡты иҫтәлегенә ойошторолдо. Унда Баймаҡ ҡалаһы һәм районы, Белорет, Әбйәлил, Хәйбулла райондарынан 90-дан ашыу көрәшсе майҙанға сыҡты. Турнирҙа район хакимиәте башлығы Фәнис Әминев, мәғариф бүлеге начальнигы Илдус Зәйнуллин, Азамат Тажетдиновтың улы, “Жил-строй” ЯСЙ-һы директоры, БР-ҙың атҡаҙанған төҙөүсеһе Нур Тажетдинов ҡатнашты.\n25 килограмға тиклемге кәүҙә ауырлығында барған ярышта Таһир Баймырҙин (Хәйбулла районы) – беренсе, Арсен Дауытов (Әбйәлил), Ильяс Хәбибуллин (Баймаҡ ҡалаһы) өсөнсө урындарҙы алды. 30 килограмға тиклемге турнирҙа Илсур Атанғолов (Темәс) – беренсе, Илдар Байымов (Икенсе Этҡол), Илсур Таһиров (Икенсе Этҡол) өсөнсө урындарҙы яуланы.\n35 килограмм ауырлыҡтар араһында барған ярышта Рамаҙан Яҡупов (Икенсе Этҡол) еңеү яулаһа, киләһе урындарҙы Ғәфүр Сәфәрғәлин (Икенсе Этҡол), Илнур Халиҡов (Темәс) алды.\n40 килограмм кәүҙә ауырлығы араһында иһә Илһам Мусин (Баймаҡ) – беренсе, Илдар Хәмзин (Әбйәлил) - икенсе, Рамаҙан Мәхмүтов (Икенсе Этҡол) өсөнсө урындарға сыҡты.\n45 килограмм кәүҙә ауырлығы араһында барған турнирҙа еңеүҙе Мөхәмәт Яҡупов (Икенсе Этҡол) яулаһа, киләһе урындарҙы Илсур Сәйфуллин (Әбйәлил) һәм Инсаф Ғарифуллин (Темәс) бүлеште.\n50 килограмм кәүҙә ауырлығына тиклемге ярышта Мәүлит Исханов (Темәс) иң көслөһө булып танылды. Динир Садыҡов (Әбйәлил) – икенсе, Нияз Зәйнәғәбдинов (Юлыҡ) өсөнсө урындарҙы яуланы.\n55 килограмм кәүҙә ауырлыҡтар араһында Руслан Дәүләтбаев (Әбйәлил) – беренсе, Илһам Салихов (Әбйәлил) – икенсе, Ирхан Ғүмәров (Икенсе Этҡол) өсөнсө урындарҙы алды.\n60 килограмм кәүҙә ауырлыҡтары араһында Әбйәлилдән килгән Вилдан Питилимов иң көслөһө тип табылһа, киләһе урындарҙы Ғәлинур Баймырҙин (Хәйбулла), Тимур Талипов (Әбйәлил) алды.\n70 килограмм кәүҙә ауырлыҡтары буйынса Риф Әҙеһәмов (Баймаҡ ҡалаһы) ышаныслы еңеү яуланы. Ильяс Түвәнәев (Баймаҡ ҡалаһы) - икенсе, Ильяс Сафин (Таулыҡай) өсөнсө урындарҙы алды.\n70 килограмдан ҙурыраҡ кәүҙә ауырлыҡтары буйынса барған ярышта Айнур Вәлитов (Баймаҡ ҡалаһы) еңеүсе булып танылды. Артабанғы урындарҙы Айгиз Хисаметдинов (Баймаҡ ҡалаһы) - икенсе, Роман Ахтарянов (Белорет) өсөнсө булып танылды.\n“Еңеүгә ынтылыш өсөн” номинацияһында Белореттан Артем Винокуров, “Иң йәш көрәшсе” булып Баймаҡтан Мирйән Вәлитов, “Иң яҡшы техника өсөн” номинацияһында Баймаҡтан Илһам Мусин билдәләнде. Айбулат Ғүмәровтың “Еңеүгә ынтылыш өсөн” тамашасылар һөйөүе призына Үрге Иҙристән Байрас Ғафаров лайыҡ булды.\nСараның бағыусыһы булып, Азамат Тажетдиновтың улдары Илшат Азамат улы һәм Нур Азамат улы сығыш яһаны.


Яңы уҡыу йылына - яңы белем усағы\nӨфөнөң Ленин районында бар уңайлыҡтары булған мәғариф учреждениеһы сафҡа индерелә. Заманса мәктәп 775 урынға иҫәпләнгән. Обьектты төҙөү Башҡортостандың 100 йыллығына әҙерлек сиктәрендә бара. Әле белем усағында тәҙрә рамдары ҡуйыу, биҙәкләү эштәре башҡарыла, инженер селтәрҙәре тоташтырыла.\nБашҡортостан юлдаш телевидениеһы 24.01.2018 282 просмотров\nЭльвира Трофимова төҙөлөштә 10 йылдан ашыу эшләй, уларҙың бригадаһына төрлө обьекттарҙы сафҡа индерергә тура килә. Әммә мәктәп, балалар баҡсаһын төҙөгәндә яуаплылыҡ икеләтә арта, сифатлы ла, зауыҡлы ла итеп эшләргә тырышабыҙ. Мәғариф учреждениеһы - белем мәркәзе, бында беҙҙең киләсәк тәрбиәләнә, ти ул.\nБашҡаланың Ленин районындағы 1-се мәктәптә төҙөлөш былтыр йәй башлана, бында яңы корпус һалыу менән бер рәттән иҫке бинаны ремонтлау ҙа ҡаралған. Диуарҙарҙы күтәреү, ҡыйыҡты ябыу кеүек күләмле эштәр тамамланған. Әле йылытыу торбаларын үткәреү, тәҙрә рамдарын ҡуйыу, штукатур-биҙәү эштәре бара. Уҡыусылар ваҡытлыса Өфөнөң 2-се лицейында уҡый.\nМостай Кәрим һәм Достоевский урамдары киҫелешендәге беренсе мәктәп башҡаланың иң боронғо белем усаҡтарының береһе иҫәпләнә. Бинаға нигеҙ 1920 йылда уҡ, Октябрь Революцияһынан һуң һалына. Ул тәжрибә-күрһәтеү коммуна мәктәбе тип атала. Мәғариф учреждениеһы әлеге заманда ла үҙ асылына тоғро ҡара, Рәсәй, республика кимәлендәге конкурстарҙа еңеү яулай. Төҙөлөш, ремонт эштәре белем биреү сифатын тағы ла яҡшыртырға булышлыҡ итер, тип көтөлә.\n1-се мәктәп башҡаланың меңдәрсә балаһына оло тормошҡа юл аса. Яҡташыбыҙ, рок-музыкант Юрий Шевчук та тап ошонда белем ала. Элек тарихи мәктәп ике корпустан торған була, әммә башланғыс синыфтар белем алған ике ҡатлыһы 7 йыл элек сафтан сыға һәм ябыла. Шуға күрә бөтөн коллектив бер бинаға күсә. Ә унда урындар етмәй, 325 балаға иҫәпләнгән белем усағында ике тапҡырға күберәк уҡыусы белем ала.\nЯңы мәктәптә белем алыу өсөн заманса уңайлыҡтар ҡаралған, иркен, яҡты уҡыу кабинеттары, лаборатория бүлмәләре, ике спорт залы. Проект хаҡы 600 миллион һум тирәһе, аҡса республика бюджетынан бүленә.\nВадим Йәғәфәров, төҙөлөш участкаһы мастеры: «Төҙөлөш графикка ярашлы бара, обьектты йыл аҙағына файҙаланыуға тапшырырға тейешбеҙ. Әммә объектты алдараҡ тамамлап, уҡыусыларға белем көнөнә бүләк эшләргә уйлайбыҙ. Бын ниәтебеҙ тормошҡа ашыр тип ышанабыҙ».\nЛенин районында яңы белем усағына ихтыяж ҙур, эргә-тирәлә бер нисә күп ҡатлы йорт ҡалҡып сыҡҡан. Шуға күрә мәктәп киләсәккә ҡараш ташлап ҙурыраҡ итеп һалына. Белем усағында төҙөлөш эштәре Башҡортостандың 100 йыллығына әҙерлек сиктәрендә бара. Республикала юбилей обьекттары исемлегенә 4 тиҫтәнән ашыу мәғариф учреждениеһы ингән.


1 сентябргә лә һанаулы ғына көндәр ҡалды | ГТРК «Башкортостан» — Новости Уфы и РБ\n1 сентябргә лә һанаулы ғына көндәр ҡалды\n14 августа 2018 — 16:14 ГТРК «Башкортостан»\nБыйыл 1-се класс уҡыусыһын мәктәпкә әҙерләү күпмегә төшә, ҡайҙа нимә һатып алырға мөмкин? Лаура тәүге тапҡыр мәктәпкә барасаҡ көнөн түҙемһеҙләнеп көтә. Ҡыҙҙың ата-әсәһе уҡыу кәрәк яраҡтарын йәй башынан уҡ йыйнай башлаған, шуға белем йортона барыу өсөн бар нәмәлә әҙер, тиергә мөмкин. Кибеттәрҙә теләгән әйберҙе һайлап алырға мөмкин. Баш ҡаланың сауҙа нөктәләре, баҙарҙары, береһенән-береһе уҙҙырып мәктәп йәрминкәләре ойоштора. Ҡарап йөрөп алыу мөмкинлеген бар, ти ҡыҙын беренсе класҡа әҙерләүсе Лилиә Лоғоманова.Мәктәп формаһының, портфелдәрҙең, ручка-ҡәләмдәрҙең төрлөлөгөнән күҙҙәр ҡамаша. Һәр кем, үҙенең кеҫәһенә, әйберҙең сифатына ҡарап, күңеленә оҡшағанын эҙләй.Кейем һайлағанда иһә, мәктәп йә гимназияларҙың талабынан сығып эш итергә кәрәк. Етештереүсе мөһим булмаһа, махсус йәрминкәләрҙән һайларға мөмкин. Бында костюмдарҙы 2 мең 500 һумдан алырға мөмкин.Күлдәк-костюмдар, салбар-галстуктар, аяҡ кейемдәренән башҡа уҡыу кәрәк-яраҡтары өсөн дә бер-нисә мең сығарып һалырға кәрәк булыр.Ата-әсәләрҙең һәм һатыусыларҙың әйтеүе буйынса, бер уҡыусыны мәктәпкә әҙерләү өсөн яҡынса 15 меңдән 20 меңгә тиклем аҡса талап ителә.\nҠыҙҙар өсөн кәрәк-яраҡтарға күҙ һалһаҡ:\n•Мәктәп формаһы – 1мең 800ҙән алып -5мең 500 һумға тиклем\n•Туфли – 1000 һумдан башлана\n•Спорт формаһы яҡынса 1000 һумдан – өс мең һумға тиклем\n•кроссовкалар – һигеҙ йөҙ һумдан.\n•Канцелярия тауарҙарына хағ яҡынса 1 мең 500 һум\nМалайҙар өсөн кәрәк-яраҡтар:\n•Костюм– 4000 мең һумдан башлана\n•Ак күлмәк – 500 – 1500 һумға тиклем\n•Галстук – 300-500 һум\n•Аяҡ кейеме – 1мең100 һумдан алып -3000 һумғаса\n•Спорт формаһы – 1000меңдән – 4 меңгәсә\n•Кроссовкалар – 1мең 500 һумдан башлап 5 меңгәсә\n• канцелярия тауарҙары өсөн хаҡ – 1000-1мең 500 һум.\nПортфелдәр ике мең һумдан башлана.Бынын тыш, гөлләмәләр хаҡында ла онотмайбыҙ. Уларҙы бер мең һумдан башлап алырға мөмкин. Бер уҡыусыны ғына мәктәпкә әҙерләү өсөн байтаҡ аҡса талап ителә. Ә ғаиләлә бер-нисә уҡыусы булһа, был һанды ике-өскә ҡабатларға кәрәк. Белем үрҙәрен яулау йылдан-йыл ҡиммәтләнә.


Аш-һыуында – милләт асылы » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Эшҡыуар » Аш-һыуында – милләт асылы\nАш-һыуында – милләт асылы 08.05.2018 // Эшҡыуар\nТалантһыҙ кеше булмай, тиҙәр. Хоҙай һәр беребеҙҙе һәләтле итеп яралтҡан. Ҡайһы берәүҙәр үҙ асылын бала саҡта уҡ таба, бәғзеләре уңышҡа яҙмыш һалған урау юлдар аша килә.\nИлһөйәр Дамир ҡыҙы Хәмиҙуллина Талбазы ауылында тыуып үҫә. Урта мәктәпте тамамлағас, бер төркөм йәштәр менән комсомол төҙөлөшөнә юллама алып, Урта Азия тарафтарына китә. Газ эшкәртеү заводына эшкә урынлашып, Химия-технология техникумына уҡырға инә. Уны тамамлағас, Йылылыҡ-энергетика станцияһына цех начальнигы итеп тәғәйенләнә. Тырыш, үҙ-үҙенә талапсан ҡыҙ тиҙ арала коллективта абруй яулай. Ҡыҙғанысҡа ҡаршы, заманалар үҙгәреп, илдәге сәйәси хәлдәр тотороҡло булмау сәбәпле, ун алты йылдан һуң тыуған яҡтарына кире ҡайта.\n— Юғалып ҡалманым, аш-һыуға маһирлығым ярҙамға килде, — тип хәтерләй Илһөйәр Дамир ҡыҙы.\nӨфө – Ырымбур юлында ултырған Талбазы аша көнөнә тиҫтәләрсә автобус үтә. Автостанцияның гөрләп эшләп торған сағы. Пассажирҙар сығып ял итә, тамаҡ ялғап ала.\n— Бөтә оҫталығымды һалып, бәлештәр бешерҙем. Бәрәңге, кәбеҫтә, ит эслектәре менән бигерәк үтемле була торғайны, — ти ул. — Урындағы халыҡ та, пассажирҙар ҙа аш-һыуымды ихлас ҡабул итте.\nҺуңынан автостанцияла ҡайнар аш бешереү ойошторола. Унда ла Илһөйәр Дамир ҡыҙы әҙерләгән ризыҡтар телеңде йоторлоҡ була.\n— Бер көндө улым: “Әсәй, һиңә үҙ эшеңде асып, тәмлекәстәреңде бөтә район халҡына тәҡдим итергә кәрәк”, — тип кәңәш бирҙе, — тип һөйләй Илһөйәр.— Етмәһә, уйымды ул ваҡытта район етәксеһе булып эшләгән Марат Баязит улы Ишемғолов күтәреп алды. Был миңә дәрт өҫтәп кенә ҡалманы, ә бөтә борсолоуҙарымды еңергә ярҙам итте.\nШулай итеп, кәрәкле документтарҙы барлап, 2010 йылда район үҙәге бинаһында “Башҡорт кухняһы” исемле кафе аса Хәмиҙуллиндар.\n— Күп милләтле Ауырғазы ерендә ни өсөн “Башҡорт кухняһы”? — тип һорайым әңгәмәсемдән.\n— Әсәйем – башҡорт, атайым татар милләтенән. Әсәйем Кәшифә лә, Миңлекамал өләсәйем дә аш-һыуға бик оҫта ине. Ҡаҡланған ҡаҙ, бауырһаҡ, ҡоймаҡ бешерергә иң тәүҙә уларҙан өйрәндем. Милләтемдең асылы ризыҡтарыбыҙҙа сағылыш табалыр, тим, — тине Илһөйәр ханым.\nЭйе, элек-электән аш-һыуға бик иғтибарлы, талымлы халҡым. Уның аш-һыуын әҙерләү бик ябай эш түгел. Мәҫәлән, бауырһаҡты ғына алайыҡ. Был ризыҡ онға ла, йомортҡаға ла, ҡыҙҙырыу өсөн кәрәкле майға ла бик талапсан. Бешереп бөткәс, артабан һаҡлау ҡағиҙәләрен дә белергә кәрәк.\n— Һуңғы йылдарҙа халыҡ күпләп Ҡөрьән аштарына бауырһаҡ бешереп биреүҙе һорай. Үҙем генә белгән рецепт менән әҙерләйем, оҙаҡ ваҡыт иҫкермәй, тәмен юғалтмай, — ти Илһөйәр ханым.\nӘлеге көндә был кафе яңы һулыш алған, исеме лә яңыса — “Башҡорт ҡыҙы”. Йыһаздарынан, тәмле еҫтәрҙән йорт йылыһы бөркөлә. Матур түңәрәк өҫтәлдәр, йомшаҡ урындыҡтар, бүлмә гөлдәре күңелде күтәрә, һәр кемдең дә зауығын ҡәнәғәтләндерерлек.\nАш-һыу ассортименты бик бай, бында төрлө милләт халыҡтары — украин, белорус, рус, татар, үзбәк аштары бар. Башҡорт аш-һыуынан ҡоймаҡ, бәлеш, туҡмаслы аш, бауырһаҡ, гөбәҙиә һәм башҡа күп төрлө ризыҡ менән һыйланырға мөмкин. Шуныһы ла мәғлүм булһын: хаҡтары юғары түгел, шуға ла халыҡ күпләп йөрөй.\n— Хәҙер ризыҡ боҙолмаһын өсөн төрлө химик матдәләр ҡушыу ҡағиҙәгә инеп китте. Ә бының организмға зыянлы икәнен һәр кем белә. Беҙ быға ҡырҡа ҡаршы. Тик тәбиғи аҙыҡтарҙы ҡулланып ҡына бешерәбеҙ, шуға ла клиенттарыбыҙ күп, — ти Илһөйәр Дамир ҡыҙы. — Һаулыҡҡа зыян килтерә торған аш-һыуҙы тәҡдим итмәйбеҙ.\nКафела бөхтәлек, таҙалыҡ менән бер рәттән яғымлы ҡараш, иғтибар өҫтөнлөк итә. Хеҙмәткәрҙәр араһындағы мөнәсәбәт тә дуҫтарса.\n— Элегерәк кадрҙарға талапты юғары ҡуймай инем, ә хәҙер улай эшләп булмай, сөнки заман менән бергә клиенттарҙың ихтыяждары ла үҙгәрә, уларҙың зауығы үҫә. Шуға ла беҙҙең кафела махсус белемлеләр, үҙ эшенә яуаплы ҡарағандар, һөнәрен камиллаштырып торғандар ғына эшләй ала, — ти етәксе. — Һәр хеҙмәткәрҙең эшен ыңғай баһалайым, ләкин ҡайһы ваҡыт урынлы тәнҡит тә кәрәк булып ҡуя.\nИлһөйәр Дамир ҡыҙының ире водитель, ҡыҙы администратор булып эшләй. Ғаилә менән бергә булғас, маҡсат та, киләсәккә пландар ҙа бер, уларҙы атҡарып сығыу ҙа еңеләрәк.\nҒөмүмән, бында эшләүселәр — үҙе бер ғаилә. Илһөйәр Дамир ҡыҙы өлкәнерәк тә, тәжрибәлерәк тә булғас, белгәндәрен йәштәргә өйрәтә.\n— Кире эмоциялар менән, үҙ-ара ыҙғышып эшләһәң, бер ризыҡ та уңмай. Ҡамыр баҫҡанда уҡ һинең кәйефеңде һиҙә кеүек, һинең менән бергә тын ала. Яҡты уйҙар уйлап, изге теләктәр әйтеп әҙерләгәнгә күрә, аш-һыуыбыҙ уңа, – тип серҙәре менән уртаҡлашты уңған ханым.\nӘлеге көндә кафела төрлө милләттән ун дүрт хеҙмәткәр эшләй – ашнаҡсылар, кондитерҙар, һауыт-һаба йыуыусылар, йыйыштырыусылар. Туйҙарға, төрлө юбилей сараларына саҡыралар бындағы аш-һыу оҫталарын.\n— Айырыуса йома, шәмбе көндәренә заказдар күп, — ти Илһөйәр Дамир ҡыҙы. — Бәлештәр, бауырһаҡ, торттар бешереп бирәбеҙ. Клиенттарыбыҙ һәр ваҡыт ҡәнәғәт.\nКиләсәктә ҙур, иркен, зауыҡлы банкет залы ойоштороу маҡсаты менән яна Хәмиҙуллиндар. Әйткәндәй, был эш тамамланыуға табан бара. Алла бойорһа, “Башҡорт ҡыҙы” туйҙар гөрләтер әле бында!


Эш хаҡтары буйынса бурысты күметеү-төп бурыс | ГТРК «Башкортостан» — Новости Уфы и РБ\nЭш хаҡтары буйынса бурысты күметеү-төп бурыс\n28 декабря 2018 — 16:38 ГТРК «Башкортостан»\nБер-нисә минут элек республика хөкүмәтендә Башҡортостан етәксеһе Радий Хәбиров рәйеслегендә оператив кәңәшмә тамамланып тора. Уҙып барған йылдағы һуңғы ултырышта эш хаҡтары буйынса бурыс, инвестициялар йәлеп итеп, һалым түләү һәм урамдарҙы яҡтыртыу кеүек мәсьәләләр ҡаралды. Радий Хәбиров билдәләүенсә, был мәсьәләләр киләһе йылда ла көнүҙәк буласаҡ. Эш хаҡтарын түләүгә килгәндә, ул тулыһынса хәл ителмәгән. Яңы йылға күп кенә хеҙмәткәрҙәр эш хаҡын тулы күләмдә алмайынса ҡаршылай. Әммә киләһе йылдан хәл ҡырҡа үҙгәрәсәк, тине Республика етәксеһе.


Иҫкегә иҫең китмәһен, тиһәләр ҙә... » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Иҫкегә иҫең китмәһен, тиһәләр ҙә...\nИҫкегә иҫең китмәһен, тиһәләр ҙә... 30.06.2016 // Йәмғиәт\nБеҙҙең республика ла был тәңгәлдә һыр бирмәй: тотонолған автомобилдәр һатыуҙа ул илдең тәүге ун төбәге исемлегенә инә. Ошо уҡ теҙмәлә Татарстан Республикаһы, Краснодар крайы, Ростов, Силәбе, Новосибирск һәм Свердловск өлкәләре, Санкт-Петербург ҡалаһы ла бар. Шулай ҙа алдынғы урынды Мәскәү ҡалаһы менән өлкәһе биләй: улар өлөшөнә дөйөм һандың 12,5 проценты тура килә. Баш ҡалала быйылғы тәүге айҙарҙа – 135,9 мең, ә уны тирәләп ятҡан өлкәлә 117,7 мең иҫкергән машина һатҡандар. Һуңғыһында үҫеш хатта 15 процент тәшкил иткән. Әйткәндәй, был йүнәлештә әүҙемлек Дағстандан башҡа барлыҡ субъекттарҙа ла күҙәтелә.\n“Автостат” агентлығы хәбәр итеүенсә, Башҡортостанда быйылғы ғинуар – май айҙарында 52,8 мең еңел машина һатылған. Үткән йылғы шул уҡ осор менән сағыштырғанда ул 12,9 процентҡа күберәк. Был әле тотонолған автомобилдәр генә, яңылары был мәғлүмәткә инмәй... Бына һиңә иҡтисади көрсөк!\nБыл хәлдең сәбәптәре билдәле. Беренсенән, тотонолған автомобилдәрҙең хаҡы яңыларына ҡарағанда бермә-бер арзаныраҡ. Айырыуса сит ил машиналарына: уларҙың әле генә Рәсәйгә килтерелгәненең хаҡы завод ҡуйғандан 30 процентҡа (!) юғарыраҡ була. Бында таможня түләүе лә, дилерҙарҙың ҡомһоҙлоғо ла, һәр төрлө һалымдар ҙа өҫтәлә. Белгестәр әйтеүенсә, шул уҡ маркалар АҠШ-та, мәҫәлән, бер ярым-ике тапҡырға арзаныраҡ. Был автомобилдәрҙе өс йыл йөрөткәс тә уның хаҡы, маркаһына һәм моделенә ҡарап, 20 проценттан алып 40 процентҡа саҡлы төшә.\nИкенсенән, өс-дүрт йыл ғына йөрөтөү автомобилдең ҡулланылыу сифаттарын юҡҡа сығармай – шундай уҡ тиҙлек, уңайлылыҡ, барлыҡ механизмдар ҙа тотҡарлыҡһыҙ эшләүен дауам итә. Тотонолған автомобилдәрҙең хатта бер өҫтөнлөгө лә бар: улар ваҡыт һынауы үтә, һәр марка йәки моделдең ыңғай һәм кире яҡтары асыҡ күренә (был үҙенсәлектәр тураһында гәзитебеҙҙең быйылғы 6 май һанындағы “Тәгәрмәс” ҡушымтаһында ентекләп яҙылғайны). Ә завод ғәйебе менән берәй кәмселек булыуы асыҡланһа, шул осорҙа уны гарантия шарттарында төҙәтеп тә ҡуялар.\nЯңы автомобилдәр менән иһә хәл башҡасараҡ: уларҙы һатыу былтыр ҙа байтаҡ кәмей төшкәйне, быйыл да шул күренеш дауам итә. Ә бит Европа эшҡыуарлығы ассоциацияһы былтыр яңы машиналар баҙарының әүҙемләшеүе тураһында белдереп өлгөргәйне, был фараз аҡланманы. Фәҡәт үтә ҡиммәтле автомобилдәр һатыу күләме әллә ни кәмемәне тиерлек, сөнки байҙар иҡтисади көрсөктө һиҙмәй.\nТимәк, иҡтисад донъяһында күрәҙәлек итеү хатта ошондай абруйлы ойошмаларҙың да хәленән килмәй, баһаны үтеп киткән осорҙағы һөҙөмтәгә ҡарап ҡына бирергә була.


Көйәрмәндәр Салауат Юлаевтан һөҙөмтә талап итә | ГТРК «Башкортостан» — Новости Уфы и РБ\nКөйәрмәндәр Салауат Юлаевтан һөҙөмтә талап итә\n26 февраля 2019 — 17:21 ГТРК «Башкортостан»\nЯҡшы уйын ғына етмәй, беҙгә һөҙөмтә кәрәк һәм тәүге бәхәстәр. Бөгөн континенталь хоккей лигаһы Металлург һәм Салауат Юлаев командалары араһындағы уйында йөҙөнсе минутта юлаевсылар ҡапҡаһына ингән шайба буйынса аңлатмаһын бирҙе. Ник Шор беҙҙең ҡапҡа майҙанында тороп ҡыҙыл ут тоҡандырғайны. Лига иһә ҡапҡа һаҡсыһына бер кемдә ҡамасауламаған тигән һығымта сығарҙы. Шулай итеп, континенталь хоккей лигаһында плей-офф уйындары башланды. “Салауат Юлаев” менән Магнитогорскийҙың “Металлургы” араһындағы уйынды көсөргәнешле булды тип әйтеү генә аҙ һымаҡ тойола. Еңеү яулау һәр команда өсөн бик мөһим ине. Шуға ла тәүге осорҙан уҡ командалар алға ынтылды. Хоккей белгестәре юлаевсыларҙың тулыһынса тиерлек өҫтөнлөк итеүенә иғтибар иткән. Әммә был ғына аҙ. Төп ваҡыт бергә бер иҫәбенә тамамланды. Овертаймда беҙҙең хоккейсылар бихисап мәлдәрҙә шайбаны индерә алмай йонсоно. Һөҙөмтәлә Металлург хоккейсылары еңеү яуланы. Шулай итеп, серияла Магнитогорск алға сыҡты.\nХәйерле кис, республика! - 15.06.20 Салауат батыр Юлаев хаҡында


Башҡортостандың Милли архивы тарихи документтарҙың күсмә күргәҙмәләрен ойоштора 1 » Табын\nУчалы районы хакимиәте башлығы Фәрит Дәүләтгәрәев Башҡортостандың Архив эштәре буйынса идаралығы һәм Милли архивы етәкселегенә күсмә күргәҙмә ойошторған өсөн рәхмәт белдерҙе.\n«Күргәҙмәгә бик ҡыҙыҡлы, шул уҡ ваҡытта күптәргә билдәле булмаған документтар ҡуйылған. Уларҙың һәр береһендә халҡыбыҙ тарихы сағыла. Тыуған яғыбыҙҙың һәм республикабыҙҙың тарихын яҡшы белергә тейешбеҙ — үткәнһеҙ киләсәк булмай», — тине район башлығы.\nНияз Сәлимов Туңғатар ауылы Советы хакимиәте башлығы Альмир Рәхмәтуллинға мәктәп музейы өсөн бер нисә документтың күсермәләрен тапшырҙы. Ауыл советы башлығы урындағы тыуған яҡты өйрәнеүселәрҙең, яҙыусылар Спартак Ильясов, Әҡлимә Сафина һәм башҡаларҙың баһалап бөткөһөҙ хеҙмәте, Учалы районы тарихын һәм билдәле яҡташтарыбыҙ шәжәрәһен өйрәнеү эшенә индергән ҙур өлөшө хаҡында һөйләне.\n«Тәжрибә республиканың баш ҡалаһынан ситтә ойошторған күсмә күргәҙмәләрҙең байтаҡ кешеләрҙе йәлеп итеүен күрһәтте. Быға аптырарға кәрәкмәй, сөнки Өфөләге ошондай күргәҙмәләргә күптәр бара алмай. Шуға күрә архив хеҙмәтенең был үҙенсәлекле проекты бик өмөтлө», — тине Нияз Сәлимов.


Май байрамдары башлана. Шуға күрәме бөтәһе лә тиерлек май байрамдарын тикшерә, бер-береһенә байрам пландары тураһында һөйләй, кәңәштәр бирә... Күп кешеләр, асыҡланыуынса, 1 майҙы ҡала ситендә үткәрергә йыйына. Кемдер баҡсаһында эшләйәсәк, ә кемдер күл буйына барып, шашлыҡ ҡыҙҙырасаҡ, ә кемдер тәбиғәт ҡосағында ял итергә хыяллана.\nҠыҫҡаһы, беҙ бөтәбеҙ ҙә май байрамдарын көтәбеҙ. "Май байрамдары" тигән төшөнсәгә шул тиклем күнектек, был көндәрҙә ниндәй байрам билдәләйбеҙ - асылда мөһим түгел.\nЭлек 1 май кешеләр өсөн иң яратҡан байрамдарҙың береһе áóëàí. Кешеләр ҡулдарына транспоранттар, лозунгылар һәм ҡыҙыл флагтар тотоп, демонстрацияға сыға торған áóëàí. Ата-әсә һөйләүҙәре буйынса, 1 май байрамы күңелле үткән: демонстрацияла төрлө йырҙар яңғыраған, үҙәк урамдар бер тауыштан ҡысҡырған "Ура!" һүҙҙәренә күмелгән.\nЭлек 1 Май бөтә ил эшсәндәренең халыҡ-ара теләктәшлек көнө сифатында билдәләнгән. "Тыныслыҡ! Хеҙмәт! Май!" киң таралған лозунг булған. Был байрам һәр саҡ киң билдәләнгән, әммә шуның менән бергә 1886 йылдың 1 майында Чикагола булған фажиғәле ваҡиға тураһында мотлаҡ иҫкә төшөргәндәр. Америка эшселәре һигеҙ сәғәтлек эш көнө талап итә һәм забастовка ойоштора, уларҙың демонстрацияһы ҡанлы бәрелеш менән тамамлана. Нәҡ шул ваҡыттан донъяның күп илдәре 1 майҙы байрам көнө яһай.\nВаҡыт үтеү менән был байрам беҙҙең илдә үҙенең сәйәси характерын юғалтты. 1992 йылда был байрам Яҙ һәм Хеҙмәт көнө тип үҙгәртелә. Әммә оло быуын вәкилдәре элек үткән күмәк демонстрациялар õàºûíда бөгөнгәсә һағынып è¿êœ àëà.\nШулай итеп, беҙ хәҙер 1 Май байрамын ял итеү өсөн өҫтәмә мөмкинлек тип ҡабул итәбеҙ. Өҫтәүенә беҙ ысынлап та яҙғы каникулға китәбеҙ.\n1 Май - Яҙ һәм Хеҙмәттең яҡты байрамы. Ул күптән инде изге йолаға, ғаилә байрамына әүерелде һәм һәр саҡ яҡшы кәйеф, яҡты өмөттәр менән билдәләнә. Байрам көндәрендә һәр кем күңеленә оҡшаған шөғөл таба һәм һауа торошо, ниһайәт, беҙгә тәбиғәт ҡосағына сығырға мөмкинлек бирә. Һәм беҙ бергәләшеп яҙға, ҡояшҡа шатланабыҙ. Яҙ һәм Хеҙмәт байрамы менән!


Баш ҡалала «Өфө-Янцзы» халыҡ-ара эшлекле үҙәк төҙөләсәк урында тәүге нигеҙ ташы һалына // Йәмғиәт | новости башинформ.рф\nБаш ҡалала «Өфө-Янцзы» халыҡ-ара эшлекле үҙәк төҙөләсәк урында тәүге нигеҙ ташы һалына\n14:01, 26 октября 2015 Йәмғиәт\nӨФӨ, 2015 йыл, 26 октябрь. /«Башинформ» мәғлүмәт агентлығы, Ксения Калинина/.\nӨфөлә «Өфө-Янцзы» халыҡ-ара эшлекле үҙәк төҙөләсәк урында тәүге нигеҙ ташы һалына. Сара 5-6 ноябрҙә «Цзянси провинцияһының иҡтисад һәм мәҙәниәт көндәре» сиктәрендә ойошторола. Күргәҙмә, эшлекле һәм мәҙәни саралар уҙғарыу өсөн республикаға Ҡытай провинцияһының рәсми властары һәм компанияларының 200-ҙән ашыу вәкиле килә. Ошо хаҡта «Башинформ» агентлығына «Өфө-2015 ШОС һәм БРИКС офис төркөмө» автономлы коммерцияға ҡарамаған ойошмаһының матбуғат хеҙмәте һәм киң коммуникациялар департаментында хәбәр иттеләр.\nБашҡортостандың Ҡытай партнерҙары менән хеҙмәттәшлекте үҫтереүгә ҡыҙыҡһыныу белдергән эшҡыуарлыҡ даирәләрен «Цзянси көндәре»ндә ҡатнашырға саҡыралар. Ҡытайҙан төҙөлөш, машиналар эшләү, ауыл хужалығы, сауҙа, аҙыҡ-түлек һәм еңел сәнәғәт өлкәһендә махсуслашҡан белгестәр килә.\n«Башинформ» агентлығы хәбәр иткәнсә, эшлекле осрашыуҙарҙан тыш, Башҡортостандың һәм Цзянси провинцияһының бәләкәй һәм урта эшҡыуарлыҡ вәкилдәре араһында B2B форматында һөйләшеүҙәр уҙғарыу ҡаралған.\nҠытай эшҡыуарҙары менән осрашыуҙар һәм һөйләшеүҙәр үткәреү мәсьәләләре буйынса республиканың Инвестициялар йәлеп итеү буйынса агентлығына мөрәжәғәт итергә кәрәк. Бында сараның программаһы менән танышырға һәм теркәү үтергә мөмкин.\nТеги: республика, b2b, бизнес, һөйләшеүҙәр


Урал батыр вариҫтары һабантуйға йыйылды | Всемирный курултай башкир\nЯңы уҡыу йылы башланыу менән старт алған «Урал батыр вариҫтары» спартакиадаһы май аҙағында ғына ябылды. Билдәле булыуынса, унда Өфөләге барлыҡ башҡорт гимназиялары һәм лицейҙары ҡатнашты. Уҡыу йылы дауамында уҡыусылар баскетбол, волейбол, саңғы ярышы, еңел атлетика, мини-футбол һәм шашка буйынса көстәрен һынаны. Сергей Аксаков исемендәге мәҙәниәт һәм ял паркында шуға йомғаҡ яһап, спартакиадала ҡатнашыусылар өсөн мәктәп һабантуйы уҙғарылды.\nБайрамды ойоштороусылар – Бөтә донъя башҡорттары ҡоролтайы башҡарма комитеты, «Аҡ тирмә» милли-мәҙәни үҙәге һәм Башҡорт йәштәре иттифағы. Ә һабантуй үткәреүҙең төп маҡсаты иһә туған телдә аралашыу, уҡыусыларға халҡыбыҙҙың рухи ҡиммәттәрен һеңдереү, уларҙы башҡорт рухлы итеп үҫтереү булып тора.\nЫсынлап та, төрлө мәктәптәрҙән йыйылған башҡорт балаларының үҙ телебеҙҙә аралашыуын, сағыу сығыштарын күреү йөрәктәргә май булып яғылды. Сәнғәт оҫталары бер-береһен алыштырып ҡына торҙо. Ана, 48-се башҡорт лицейынан Гөлназ Нафиҡова моң ло тауышы менән һабантуйҙы нисек йәмләп ебәрҙе! Һынлы сәнғәт интернат-гимназияһынан «Йәйғор» бейеү коллективы солисткаһы Алһыу Абсаликова ла «Заһиҙә»не бигерәк оҫта башҡарҙы. 140-сы башҡорт гимназияһынан Искәндәр Әминев «Гармунсы» йыры менән барыһын таң ҡалдырһа, 136-сы башҡорт лицейынан «Һаумы, һаумы, әкиәт!» ҡала конкурсында Гран-при яулаусы Нурсилә Фазлетдинова бейеүе менән барыһын әсир итте. Был көндө сығыш яһаусылар күп булды. Һабантуй үтә торған майҙан гөрләп торҙо. Тамашасылар бай программалы концерт менән бергә милли спорт ярыштарын да ҡарап кинәнде.\nБөтә донъя башҡорттары ҡоролтайы башҡарма комитеты рәйесе, Дәүләт Йыйылышы – Ҡоролтай депутаты Әмир Ишемғолов килгән ҡунаҡтарҙы сәләмләп, 2016/17 уҡыу йылында «Урал батыр вариҫтары» спартакидаһында еңгән командаларға бүләктәр тапшырҙы.\nI урынға – Рәми Ғарипов исемендәге 1-се республика башҡорт интернат-гимназияһы, II урынға – Ҡасим Дәүләткилдеев исемендәге һынлы сәнғәт интернат-гимназияһы, III урынға Ғәзиз Әлмөхәмәтов исемендәге республика интернат-гимназияһы сыҡты.\nӘ Башҡортостан Республикаһының Мәғариф министрлығынан Гөлсәсәк Мөхәмәтйәнова спартакиадала әүҙем ҡатнашҡан мәктәптәрҙе бүләкләне.\nКөрәш борондан һабантуй байрамының айырылғыһыҙ өлөшө булып тора. Был милли спорт төрөнә бөгөн дә иғтибар ҙур. «Урал батыр вариҫтары» спартакиадаһында көрәш турнирының абсолют батыры исеменә быйыл Рәми Ғарипов исемендәге 1-се республика башҡорт интернат-гимназияһы уҡыусыһы Иҙел Дәүләтбирҙин лайыҡ булды.\n« Исемлек тә ҙур, атҡараһы ғәмәлдәр ҙә күп\nУтвержден план Курултая на июнь 2017 года »


Иглин районында социаль яҡтан хәүефле ғаиләләр - һәр ваҡыт күҙәтеү аҫтында\nУрындағы эшсе комиссия тарафынан ҡатмарлы шарттарҙа йәшәүселәргә ҡарата профилактик рейдтар даими ойошторола. Ләмәҙ ауыл советы биләмәһендә генә күп балалы дүрт ғаилә иҫәпкә ҡуйылған.\nСәбәптәр төрлө. Опека органдарын йәшәү шарттарының насар булыуынан бигерәк ата-әсәләрҙең эскелек менән мауығыуы борсоуға һала. Әңгәмәләр һөҙөмтә бирмәй икән, ҡәтғи саралар күрелә. Кескәйҙәрҙе социаль учреджениеларға ебәреү мәсьәләһе күтәрелә.\nРейд барышында эшсе төркөм ағзалары Оло Ҡарамалынан Хәлитовтар ғаиләһен иҫәптән алыуҙарын белдерҙе. Ни тиһәң дә, улар өйҙә тәртип булдырған, балаларының тамағы туҡ, үҙҙәре лә бөхтә кейенгән. Йәш әсә тормош иптәше менән өс бала тәрбиәләй, икеһенең дә хәҙер эш урындары бар.


Башлыҡтарҙы баһалау алымдары үҙгәрә\nякшәмбе, 22 октябрь 2017, Казан вакыты 13:17\nБынан ары Башҡортостан ҡала-район хакимиәттәре эшмәкәрлеге иҡтисади һөҙөмтәләр менән генә түгел, социаль күрһәткестәр буйынса ла баһаланасаҡ.\nБыл хаҡта хөкүмәт рәйесе Раил Сарбаев хөкүмәттең ҡатмарлы тормош шарттарында ҡалған ғаиләләргә ярҙам мәсьәләһенә арналған ултырышта белдерҙе.\nАйырым муниципалитеттарҙың иҡтисади йәһәттән тотороҡһоҙ үҫеше халыҡтың социаль статусына кире йоғонто яһай, эшһеҙлек кимәленең артыуына, ауыр ғаиләләрҙең күбәйеүенә килтерә тип билдәләне. Әле республикала ҡатмарлы социаль хәлдә ҡалыусы 5 меңдән ашыу ғаилә иҫәпләнә. Уларҙа 10 мең 328 бала тәрбиәләнә.\nХөкүмәт премьер-мниистры урынбаҫары, хеҙмәт һәм халыҡты социаль яҡлау министры Фидус Ямалетдинов әйтеүенсә, 2008 йылда 2007 йыл менән сағыштырғанда никахтар һаны 8 процентҡа кәмегән, ә айырылышыуҙар 6 процентҡа үҫкән. Етем һәм ата-әсә ҡарауынан мәхрүм ҡалған балалар ҙа арта. Әле уларҙың һаны 19 мең 368-гә еткән. Шуларҙың 90 проценты социаль етемдәр.\nХөкүмәт премьер-министры кәңәшмәгә йомғаҡ яһап, етәкселәрҙе ысын барлыҡтан сығып эш итергә саҡырҙы. «Башҡарылған эштәр хаҡында күп һөйләйбеҙ, әммә приюттағы балалар һаны кәмемәй», тине Раил Сарбаев. Һәм бынан ары муниципаль берәмектәр хакимиәттәренең эшмәкәрлеге социаль күрһәткестәр менән баһаланасағын белдерҙе.


Хөкүмәт составында артыҡ үҙгәреш булмаясаҡ | ГТРК «Башкортостан» — Новости Уфы и РБ\n10 сентября 2019 — 19:21 ГТРК «Башкортостан»\nБыл турала Радий Хәбиров оператив кәңәшмә барышында белдерҙе. Вице-премьерҙар исемлегенә Андрей Назаров өҫтәлеүе хаҡында ла хәбәр итте төбәк етәксеһе. Оператив кәңәшмәне башлап республика етәксеһе йәкшәмбе көн үткән һайлауҙарҙың көнэлгәре һөҙөмтәләрен билдәләне һәм халыҡ бағлаған ышанысты аҡлау тәү бурыс, тип белдерҙе. Республика башлығы вазифаһын рәсми үтәй башлау көнө – инаугурация — 19 сентябрҙә көтөлә. Ошо уҡ көндө төбәктең 2024 йылға тиклем үҫеш йүнәлештәре раҫланасаҡ. Был етди документты Хөкүмәт аппараты әҙерләй. “Халыҡ-ара кооперация һәм экспорт” планының мөһим йүнәлешен бойомға ашырыу ауыл хужалығы тауарҙарын сит илгә һатыуҙы ла күҙ уңында тота. “Башҡортостанда аграр сәнәғәт продукцияһын сит илгә һатыу” төбәк проектына ярашлы 2024 йылға экспорт күләмен 230 миллион долларға еткереү ҡарала. Конкуренцияға ҡаршы торорлоҡ сәнәғәт продукцияһы экспорты күләмен иһә ошо уҡ арауыҡта 3 миллирад 300 миллион долларҙан арттырыу көтөлә. Стамбулда Башҡортостандың Төркиәләге вәкиллеген асыу мәсьәләһе киләһе ике-өс айҙа хәл ителәсәк. Республика етәксеһе башҡа илдәр менән хеҙмәттәшлек мөмкинлектәрен киңәйтер өсөн тура авиабәйләнештәрҙе үҫтереү зарурлығын һыҙыҡ өҫтөнә алды. Республикала быйыл яҙ старт алған “Йәшел Башҡортостан” акцияһы дауам итә. Премьер-министр урынбаҫары һәм торлаҡ-коммуналь хужалыҡ министры вазифаларын башҡарыусы Борис Беляев ағас-ҡыуаҡтар ултыртыуға арналған берҙәм көндө төбәк кимәлендә 5 октябрҙә ойошторорға тәҡдим итте. Муниципалитеттар был өмәләрҙе үткәреү көнөн үҙаллы билдәләй, Өфө халҡы “Йәшел Башҡортостан” акцияһына 20 сентябрҙә тотона. Һаулыҡ һаҡлау министрлығы ла көҙгө мөһим бурыс булараҡ гриптан вакцинациялау акцияһын иғлан итте. Ул 4 сентябрҙән 15 ноябргә тиклем бара. Был осорҙа предприятие-ойошмаларҙа киҙеүгә ҡаршы прививкалар яһала. Медицина хеҙмәтләндереүен камиллаштырыу, дауаханаларҙы табиптар менән тәьмин итеү барышы Сәләмәтлек сәғәтенең кесаҙна кәңәшмәһендә тикшереләсәк. Әлегә иһә тәү сиратта Башҡортостандың үҫеш программаһын төҙөү һәм раҫлау бурысы тора. Радий Хәбиров был документтың йәш һәм хеҙмәт төрөнә ҡарамаҫтан һәр кем өсөн аңлайышлы телдә яҙылыуын талап итте.


Мәскәүҙә халыҡ шағиры Мостай Кәримдең улы Илгиз Кәримов ауырыуҙан донъя ҡуйған. Ул 1942 йылдың 10 ғинуарында БАССР-ҙың Шишмә районы Келәш ауылында тыуған. «Литературная Россия» гәзитендә, СССР-ҙың телевидение һәм радиотапшырыуҙар буйынса дәүләт комитетында, һуңынан «Молодой коммунист» журналында бүлек мөдире булып эшләгән. 2005 йылғаса «Оракул» журналын етәкләгән.\nМәскәүҙә халыҡ шағиры Мостай Кәримдең улы Илгиз Кәримов ауырыуҙан донъя ҡуйған.\nУл 1942 йылдың 10 ғинуарында БАССР-ҙың Шишмә районы Келәш ауылында тыуған. «Литературная Россия» гәзитендә, СССР-ҙың телевидение һәм радиотапшырыуҙар буйынса дәүләт комитетында, һуңынан «Молодой коммунист» журналында бүлек мөдире булып эшләгән. 2005 йылғаса «Оракул» журналын етәкләгән.\nМостай Кәримдең «Оҙон-оҙаҡ бала саҡ», «Ауыл адвокаттары», «Ғүмер миҙгелдәре» һәм башҡа әҫәрҙәрҙе рус теленә тәржемә иткән.\nИлгиз Кәримов — әҙәби эсселар, сәхнә әҫәрҙәре авторы. Улар иҫәбендә Рус театры өсөн «Ярлыҡау» повесы буйынса «Ай һәм япраҡ ҡойолоу» (Айҙар Хөсәйенов менән бергә), Йәштәр театры өсөн «Йәләлетдин олатай» бар. Илгиз Кәримов тәржемәһендә «Ерәнсәнең 40 мәҙәге» башҡорт халыҡ әкиәттәре донъя күргән.


Фажиғә... күҙ асып йомғансы » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Фажиғә... күҙ асып йомғансы\nФажиғә... күҙ асып йомғансы 29.09.2012 // Йәмғиәт\nЙылдан-йыл юл ҡағиҙәләрен боҙған өсөн яуаплылыҡ та, штраф күләме лә арта, ләкин хәл генә яҡшырмай. Һаман да юлдарҙа балаларҙың да, йәйәүлеләрҙең дә, водителдәрҙең үҙҙәренең дә ғүмере өҙөлә. Иҫерек килеш рулгә ултырыусылар ҙа кәмемәй. Үрҙә миҫалға килтерелгән фажиғә тағы бер ҡабат ошоно раҫланы.\nЭскән килеш рулгә ултырған өсөн яуаплылыҡты арттырыу тураһында күптән һөйләйҙәр ине. Хатта ғүмерлеккә водитель танытмаһын тартып алыу тураһында ла тәҡдим индереүселәр булды. Бик ғәҙел аҙым булыр ине лә бит, ләкин депутаттарыбыҙ ғына ҡабаланмай. Уларға һәр саҡ ошондай фажиғә кеүек етди сәбәп кәрәк, ахыры. Шунан һуң ғына Дәүләт Думаһы иләүҙәге ҡырмыҫҡаларҙы хәтерләтеп, “гөжләргә” тотона.\nНиһайәт, парламентта әҙерләнгән яңы закон проектына ярашлы, хәҙер иҫерек килеш рулгә ултырғандарға 100 мең һумға тиклем штраф янай. Ә айыҡ булмаған водитель арҡаһында юл фажиғәһендә кешеләр һәләк булһа, уны 15 йылдан алып ғүмерлеккә иркенән мәхрүм ителеү көтә. Закон проектын Дәүләт Думаһы депутаты Шамсаил Саралиев әҙерләгән. Халыҡ вәкиле белдереүенсә, 2011 йылда Рәсәйҙә иҫерек килеш рулгә ултырыусыларҙың ғәйебе менән 2 103 кеше һәләк булған. Ә ошо уҡ осорҙа террорсыларҙың ҡулынан ни бары 57 кеше! Депутат фекеренсә, әлеге яуаплылыҡ (водитель танытмаһын тартып алыу һәм ете йылға тиклем иркенән мәхрүм итеү) улар тарафынан килтерелгән зыянға бөтөнләй тап килмәй.\n– Террорсылар кешеләрҙе аңлы рәүештә һәләк итә. Әммә иҫерек килеш рулгә ултырыусы ла һис бер ғәйепһеҙҙәрҙең ғүмерен хәүеф аҫтына ҡуйыуын төшөнөргә тейеш. Бөгөн бирелгән яза килтерелгән зыянға бөтөнләй тап килмәй, шуға ла беҙ ундайҙарҙы ғүмерлеккә иркенән мәхрүм итеү тураһында Енәйәт кодексына үҙгәреш индерергә теләйбеҙ. Бөтә ғүмерен төрмәлә үткәреү хәүефе, бәлки, ҡайһы берәүҙәрҙе уйланырға мәжбүр итер, – тигән фекерҙә депутат.\nЫсынлап та, халыҡ вәкиленең фекере менән килешмәү мөмкин түгел.\nИҫерек водителдәргә талапты көсәйтеү буйынса тәҡдимде Рәсәй Хөкүмәте Премьер-министры Дмитрий Медведев та хупланы. “Беҙҙә һуңғы мәлдә ҡот осҡос юл фажиғәләре теркәлде. Уларҙың күбеһендә иҫерек водителдәр ғәйепле. Шуға күрә, һис шикһеҙ, бындай енәйәт өсөн язаны арттырыу тураһында уйларға ваҡыттыр”, – тине ул.\nСтәрлетамаҡ районында мәктәп автобусының водителе эшкә иҫерек килеш сыҡҡан. Полиция хеҙмәткәрҙәре шоферҙы туҡтатҡанда, салонда ике уҡыусы ла булған.\n“ПАЗ” шоферҙың документтарын тикшереү өсөн туҡтатыла, автобустың ситтәге бер тәҙрәһе булмауы ла шик уята. Улар ошоноң сәбәбен асыҡларға теләй. Водитель ял көнө кемдәрҙеңдер быяланы ватып китеүе тураһында хәбәр итә. Был хаҡта ул полицияға ла еткереп өлгөргән була. Һөйләшеү мәлендә полиция хеҙмәткәре водителдән килгән араҡы еҫен һиҙеп ҡала. Аҙаҡ тикшереү күрһәтеүенсә, шофер ысынлап та иҫерек булып сыға. Баҡтиһәң, ул йәкшәмбе көнө ныҡ ҡына һыйланған да иртәгәһенә айныҡмаған килеш эшкә сыҡҡан.